KPM SIASAT DAKWAAN MURID DIGIGIT GURU

BUTTERWORTH: Kementerian Pendidikan (KPM) sedang menjalankan siasatan terperinci berhubung kejadian murid trauma dan terganggu emosi kerana digigit seorang guru lelaki di sebuah sekolah di Pantai Timur, yang turut tular di media sosial sejak semalam.

Timbalan Menteri Pendidikan Lim Hui Ying berkata pihaknya memandang serius dakwaan itu dan akan mengambil tindakan sewajarnya jika terbukti berlaku.

“KPM sudah mengenal pasti hantaran yang dimuat naik (di Facebook) mendakwa kejadian itu, perkara tersebut tidak sepatutnya berlaku dan KPM memandang serius perkara ini dan dalam masa sama kami menjalankan siasatan lanjut..  jika ada kes seperti itu tindakan sewajarnya tentu akan diambil,” katanya kepada pemberita selepas mengadakan lawatan kerja di Sekolah Menengah Kebangsaan Bagan Jaya di sini.

Turut hadir Ahli Parlimen Bagan Lim Guan Eng.

Dalam hantaran itu, ibu murid lelaki tersebut pada mulanya beranggapan bahawa anaknya menjadi mangsa buli sehingga akhirnya terbongkar kisah bahawa anaknya digigit seorang guru hingga takut untuk ke sekolah.

Dakwa wanita itu bukan anak lelakinya sahaja menjadi mangsa tetapi kejadian itu turut berlaku terhadap beberapa murid lain apabila guru berkenaan menggigit bahagian seperti mulut, tangan dan telinga.

Sementara itu, beliau berkata KPM juga tidak berkompromi terhadap dakwaan berlaku elemen buli ke atas seorang pelajar lelaki yang mencekik adiknya sehingga mati dalam kejadian di Melaka, baru-baru ini.

Katanya kes itu dalam siasatan polis dan pihaknya turut menjalankan siasatan sewajarnya terhadap dakwaan buli itu.

Terdahulu, beliau mengumumkan KPM meluluskan peruntukan RM500,000 untuk menaik taraf dan menyelenggara SMK Bagan Jaya, manakala Guan Eng menyumbang sebanyak RM200,000 menerusi peruntukan ahli Parlimen bagi membaiki tandas dan memasang penghawa dingin untuk bilik guru.–AlHijrah Online


DUA MANGSA HILANG TERJATUH BOT DI SUNGAI KELANTAN DITEMUKAN LEMAS

TUMPAT: Selepas hilang hampir tiga hari, dua mangsa terjatuh dari bot di Sungai Kelantan, di Kampung Pasir Pekan Hulu, ditemukan lemas di sungai itu, pagi tadi.

Pasukan penyelamat menemukan mayat mangsa Wan Muhamad Najmi Wan Taib, 30, kira-kira jam 9.05 pagi manakala anak saudaranya Amrullah Fitri Afendi, 10, pada jam 9.05 pagi.

Ketua Polis Daerah Tumpat ACP Amran Dolah berkata, jasad kedua-dua mangsa ditemukan terapung di permukaan di tengah sungai.

“Mayat Amrullah ditemui di tebing kira-kira 900 meter dari Pusat kawalan Tempat Kejadian (PKPK).

“Mayat bapa saudaranya ditemukan pada jam 9.05 pagi di bawah jambatan kira-kira 1.1 kilometer dari pos pencarian,” katanya.

Katanya, kedua-dua mangsa dibawa ke Hospital Tumpat untuk dibedah siasat dan misi mencari dan menyelamat (SAR) ditamatkan.

Difahamkan Jenazah Wan Muhamad Najmi akan dikebumikan di sebelah pusara isterinya, Allahyarham Nor Awadah yang turut terkorban dalam kejadian sama di Tanah Perkuburan Islam Kampung Kutan Sungai.

Jenazah Amrullah Fitri pula akan dikebumikan di Kampung Patek, Kadok, selepas solat Zohor.

Sebelum ini media melaporkan enjin bot mati secara tiba-tiba dipercayai punca sepasang suami isteri dan seorang kanak-kanak lelaki terjatuh ke dalam Sungai Kelantan, di Kampung Pasir Pekan Hulu, di sini kelmarin.–AlHijrah Online


POLIS KESAN PEMBANTU RUMAH CURI BARANGAN, WANG MAJIKAN BERNILAI RM10,850

JOHOR BAHRU: Polis sedang mengesan seorang pembantu rumah warga Indonesia yang disyaki melarikan diri bersama barang berharga dan wang tunai milik majikannya dianggarkan bernilai RM10,850, Isnin lepas.

Ketua Polis Daerah Johor Bahru Selatan ACP Raub Selamat berkata pihaknya menerima laporan berkaitan kejadian daripada majikannya yang merupakan seorang wanita tempatan berusia 52 tahun pada 10.48 malam, semalam.

“Suspek yang berusia 31 tahun melarikan diri dari rumah pengadu di kawasan Taman Pelangi di sini, pada 11.21 pagi, Isnin. Ketika melarikan diri suspek memakai baju-T hitam berbelang kuning di bahagian dada dan berseluar merah.

“Hasil siasatan pihak polis mendapati suspek telah melarikan diri dengan membawa sebuah beg membeli-belah warna biru dengan cara memanjat pagar di hadapan rumah,” katanya dalam satu kenyataan malam ini.

Bagaimanapun beliau berkata kira-kira 8.43 pagi tadi, pihaknya menerima maklumat terdapat empat video berdurasi 12 hingga 30 saat dan satu kenyataan telah tular di laman Twitter menerusi akaun @mynewshub mendakwa seorang pembantu rumah didera oleh majikan.

Katanya video itu memaparkan perbualan seorang lelaki tempatan bersama seorang wanita warga asing dengan wanita itu kemudian memberi kenyataan kononnya dia didera oleh majikannya ketika bekerja sebagai pembantu rumah di Taman Pelangi.

“Pihak polis sedang giat mengesan suspek bagi membantu siasatan. Lelaki itu membantu wanita berkenaan membuat laporan, namun hanya mengenai kehilangan pasport dan bukan berkaitan didera,” kata Raub sambil menambah kes disiasat mengikut Seksyen 381 Kanun Keseksaan.

Beliau berkata orang ramai yang mempunyai sebarang maklumat mengenai kejadian itu boleh menghubungi talian Hotline Ibu Pejabat Polis Daerah Johor Bahru Selatan 07-2182323 atau pegawai penyiasat kes di talian 016-9442795.–AlHijrah Online


GEMPA BUMI MAGHRIBI: MENTERI AGAMA UCAP TAKZIAH, TITIP DOA BUAT MANGSA

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar hari ini menzahirkan ucapan takziah kepada kerajaan dan rakyat Maghribi yang terkesan gempa bumi kuat Jumaat lalu.

Mohd Na’im turut menitipkan doa buat mangsa dan waris mangsa tragedi dasyat yang telah mengorbankan lebih 2,000 kematian dan ribuan orang cedera.

“Ingatan dan doa saya bersama mereka yang kehilangan orang tersayang dalam tempoh sukar ini dan kami berharap mereka yang cedera cepat sembuh.

“Semoga rahmat Allah SWT bersama mereka yang terjejas dalam tragedi itu serta semua yang terlibat dalam usaha mencari dan menyelamat sekaligus diberikan limpahan ganjaran atas kesabaran mereka,” katanya dalam catatan di Facebook.

Setakat pagi tadi, sekurang-kurangnya 2,012 orang telah terbunuh dan 2,056 cedera akibat gempa bumi kuat tersebut.

Kematian akibat gegaran berukuran 7.0 pada skala Richter berlaku di pelbagai kawasan termasuk Taroudant, Chichaoua, Tiznit, Marrakech, Azilal, Agadir, Casablanca dan Youssoufia. — AlHijrah Online


13 KONTENA TERBAKAR DI PELABUHAN KLANG

SHAH ALAM: Sebanyak 13 kontena mengandungi bahan mudah terbakar jenis aerosol musnah dalam kebakaran di kawasan kontena milik Northport (Malaysia) Bhd dekat Jalan Pelabuhan Utara, Pelabuhan Klang, pagi tadi.

Pengarah Jabatan Bomba dan Penyelamat Selangor Wan Md Razali Wan Ismail berkata pihaknya bergegas ke lokasi kejadian sebaik menerima panggilan kecemasan pada 10.14 pagi dan tiba di tempat kejadian 13 minit kemudian.

Beliau berkata operasi pemadaman melibatkan 50 pegawai dan anggota bomba bersama 14 jentera daripada sembilan Balai Bomba dan Penyelamat.

“Kebakaran melibatkan 13 unit kontena daripada keseluruhan 333 unit yang berkeluasan 10 x 40 kaki persegi dan 20 x 10 kaki persegi,” katanya dalam kenyataan hari ini.

Menurut Wan Md Razali pihak bomba berjaya melakukan ‘fire break’ melalui kaedah pemadaman dan pengasingan kontena yang belum terbakar.

Beliau berkata kebakaran berjaya dikawal pada 11.40 pagi dan dipadamkan pada 2.20 petang namun kerja-kerja overhaul masih dilakukan di lokasi kejadian.

Sementara itu, Northport dalam kenyataan memaklumkan insiden tersebut tidak melibatkan sebarang kecederaan atau kehilangan nyawa dan operasi pelabuhan juga tidak terjejas. –AlHijrah Online


HANYA 10 JENIS SURAT SAHAJA PDRM BENARKAN

KUALA LUMPUR: Polis Diraja Malaysia (PDRM) hanya membenarkan pekerja untuk ke tempat kerja jika membawa surat pengesahan daripada kementerian atau agensi berkaitan sahaja, bermula Selasa 8 Jun ini.

Ketua Polis Negara, Datuk Datuk Seri Acryl Sani Abdullah Sani berkata, ia sebagai bukti semasa di sekatan jalan raya (SJR) bagi pekerja-pekerja di sektor-sektor dibenarkan beroperasi.

Surat kebenaran akan dikeluarkan bagi sektor-sektor berikut:

Bagaimanapun, kesemua dokumen yang dimaklumkan hendaklah bertarikh bermula 1 Jun, jika tidak mereka akan diarah untuk berpatah balik.

Acryl Sani berkata, bagi pekerja sendiri seperti tukang paip, penyelenggara dan penjaja tepi jalan yang tiada majikan, permohonan boleh dilakukan dengan PDRM secara sekali beri atau one-off dalam tempoh 1 hingga 14 Jun ini.

“Bagi pekerja sektor yang tidak dibenarkan beroperasi tetapi perlu untuk ke tempat kerja bagi tujuan khusus seperti penyediaan dokumen, invois pembayaran gaji dan sebagainya, kebenaran PDRM akan diberikan secara one-off iaitu bagi tempoh dua hingga tiga hari sahaja. Surat pengesahan majikan perlu dikemukakan sebagai bukti,” katanya.

Tambahnya, bagi pengoperasian firma guaman dengan kakitangan seramai 20 peratus, surat akan dikeluarkan oleh Bahagian Hal Ehwal Undang-Undang Jabatan Perdana Menteri melalui MITI (CIMS 3.0) manakala pengamal undang-undang yang perlu hadir ke mahkamah untuk mewakili anak guam dalam kes baharu (reman Seksyen 117 Kanun Acara Jenayah) hendaklah menunjukkan dokumen bercetak atau surat firma guaman di SJR.—AlHijrah Online


SUAPAN KASIH SEORANG ABANG

SETIU – Minggu lalu, gambar
seorang abang menyuapkan nasi ke mulut si adik di sebuah kantin sekolah menjadi
bualan warganet.

Foto yang tersebar di alam maya
itu nyata meruntun jiwa sesiapa yang melihat, malah ada dalam kalangan netizen
yang mengakui menitis air mata melihat gambar itu.

Gambar yang dipercayai dirakam
oleh petugas sekolah tersebut menunjukkan kasih sejati Muhamad Hisham Ismail,
11, terhadap Nur Dina, 7, apabila sanggup berkongsi sepinggang nasi dan segelas
air dengan adiknya itu.

Lebih istimewa walaupun Muhamad
Hisham murid Tahun 5 Sekolah Kebangsaan (SK) Putera Jaya pemegang kad orang
kelainan upaya (OKU) kerana masalah pembelajaran namun sikap penyayang terhadap
adiknya, adakala mengatasi kanak-kanak normal lain.

Bapanya, Ismail Setapa, 36,
berkata, anak kedua daripada empat beradik itu berkongsi dan menyuap makanan
dan minuman yang diperolehi daripada program Rancangan Makanan Tambahan (RMT)
di sekolah berkenaan dengan adiknya sejak dua tahun lalu.

Menurutnya, Muhamad Hisham
berkongsi nasi dengan adiknya sejak dia belajar di tahun 3 lagi manakalanya Nur
Dina ketika itu berusia 5 tahun belajar pra sekolah di sekolah sama.

“Saya atau isteri hantar mereka
berdua awal ke sekolah setiap pagi kira-kira jam 6.45 pagi kerana Hisham perlu
makan makanan RMT yang disediakan di kantin bermula jam 7 pagi.

“Hisham akan membawa adiknya ke
kantin bersama untuk berkongsi makanan sementara menunggu masuk kelas pra,”
katanya yang tinggal di rumah Program Perumahan Rakyat Termiskin (PPRT) Kampung
Pak Kancil, Bandar Permaisuri, di sini.

Ismail berkata lagi, ketika itu.
hanya Muhamad Hisham seorang sahaja yang menerima bantuan makanan tersebut
kerana tidak ada RMT untuk murid pra sekolah.

Menurutnya, begitulah rutin
Muhamad Hisham sejak tahun 2017 hingga sekarang, malah apa yang dilakukan itu
bukan sahaja berlaku di sekolah tetapi di rumah juga anaknya itu bersikap
demikian.

“Dia bukan sayang kepada Nur Dina
sahaja tetapi menunjukkan kasih sayang kepada kakak dan seorang lagi adiknya,
Muhammad Hilmi, 3 tahun.

 “Malah semua adik-beradiknya diasuh oleh ibu
mereka, Nor Seri Idayu, 32, agar saling sayang menyanyangi sejak kecil sebab
itu kakak Hisham, Nur Ain Ismail, 14, juga sering menyuap nasi kepada
adik-adiknya,” katanya yang bekerja sendiri dengan pendapatan sekitar RM600
sebulan.

Sementara itu guru besar sekolah
itu, Mohd. Sabri Mat Jaya berkata, Nur Dina layak menerima bantuan RMT dan
permohonan ibu bapa mereka sebelum ini telah diluluskan cuma pemberian bantuan
makanan itu untuk murid tahun 1 hanya akan bermula pada bulan depan.

Menurutnya, keakraban dan kasih
sayang antara dua beradik itu diharap menjadi teladan kepada murid–murid lain.

“Kita jadikan nilai kasih sayang
dan keikhlasan antara mereka sebagai model dan perlu dicontohi,”

Sinar Online melaporkan Persatuan Ibu Bapa dan Guru (PIBG) sekolah juga tersebut memuji didikan kedua-dua ibu bapa Muhamad Hisham sehingga murid tersebut mempunyai sifat terpuji.

Yang Dipertuanya, Mat Suhaimi
Mohd Arshad berkata, PIBG menghargai dan mengiktiraf kepada usaha ibu bapa
kanak-kanak tersebut dengan menghulurkan sumbangan menerusi Ziarah Cakna.

“Selain barangan asas, pihak PIBG
bersetuju menaja belanja kantin dua beradik itu selama dua minggu Januari ini
dan berharap agar permandangan indah antara dua beradik ini menjadi contoh
terbaik,”


MAHKAMAH BENAR PELEPASAN SEMENTARA PASPORT AHMAD ZAHID

KUALA LUMPUR: Mahkamah Tinggi di sini hari ini membenarkan pelepasan sementara pasport Datuk Seri Dr Ahmad Zahid Hamidi untuk beliau memohon pasport diplomatik bagi membolehkan beliau menjalankan tugas rasmi.

Bagaimanapun, Hakim Datuk Collin Lawrence Sequerah menolak permohonan timbalan perdana menteri supaya pasportnya dikembalikan secara kekal kepada beliau, bagi membolehkan beliau menjalankan tugas.

“Ini adalah permohonan pihak pendakwaan yang saya bersetuju bahawa tertuduh (Ahmad Zahid) berhak mendapat semula pasportnya bagi tujuan memohon pasport diplomatik dan selepas itu pasport perlu dikembalikan kepada mahkamah.

“Permohonan pemohon supaya pasportnya dilepaskan secara kekal ditolak,” kata hakim.

Pada 26 Jan lepas, Ahmad Zahid memohon untuk mendapatkan semula pasportnya secara kekal bagi menjalankan tugas rasmi sebagai timbalan perdana menteri.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.

Hakim Sequerah dalam keputusannya berkata Perkara 8 Perlembagaan Persekutuan menetapkan semua individu adalah sama di sisi undang-undang.

“Tidak ada keistimewaan bagi individu atau golongan yang boleh melangkaui undang-undang,” katanya.

Hakim itu berkata mahkamah menyedari hakikat bahawa sebagai timbalan perdana menteri, Ahmad Zahid mempunyai tugas rasmi untuk dilaksanakan, tetapi tugas itu tidak boleh bertentangan dengan tugas untuk pergi ke mahkamah kerana mahkamah juga mempunyai fungsi untuk melaksanakannya.

Terdahulu, Timbalan Pendakwa Raya Abdul Malik Ayob berkata pihak pendakwaan tidak membantah permohonan Ahmad Zahid supaya pasport antarabangsanya dikembalikan secara kekal kepada beliau.

Bagaimanapun, beliau berkata selepas pasport diplomatik dikeluarkan, Ahmad Zahid perlu memulangkan pasport peribadinya kepada mahkamah.

Menerusi afidavit sokongan permohonan itu, Ahmad Zahid, 70, berkata pasport tersebut diperlukan kerana ia adalah syarat dalam proses permohonannya untuk mendapatkan pasport diplomatik daripada Jabatan Imigresen, bagi tujuan pergerakan rasmi keluar dan masuk negara.

“Adalah wajar untuk mahkamah mempertimbangkan bahawa kelulusan permohonan itu bakal memberi kebaikan serta kelangsungan terhadap pentadbiran Malaysia yang menjadi tanggungjawab setiap rakyat di negara ini,” katanya menerusi afidavit itu.

Prosiding pembelaan Ahmad Zahid telah ditetapkan bersambung semula pada 10 April. Pihak pembelaan telah memanggil enam saksi termasuk Ahmad Zahid.

Peguam Datuk Hisyam Teh Poh Teik mewakili Ahmad Zahid.–AlHijrah Online


UMAT ISLAM TIDAK BOLEH MENUKAR FITRAH: YDP YADIM

PUTRAJAYA: Umat Islam tidak boleh menukar perkara yang telah ditetapkan secara fitrah, kata Yang Dipertua Yayasan Dakwah Islamiah Malaysia (YADIM), Nik Omar Nik Abdul Aziz.

Mengulas isu kontroversi membabitkan seorang usahawan lelaki berpakaian seperti wanita di tanah suci, Nik Omar berkata, jantina adalah takdir Allah yang tidak boleh dipilih oleh manusia dan ketentuan itu perlu diterima.

“Kita kena terima hakikat kita dilahirkan sama ada lelaki atau perempuan, kecuali kes terpencil iaitu ‘khunsa’ atau tidak jelas. Itu kes lain.

“Sebagaimana Allah tidak beri pilihan kepada kita untuk memilih bangsa dan etnik. Kita kena terima hakikat. Yang Allah beri pilihan adalah kita hidup atas dunia ini ikut yang dikehendaki oleh Allah atau tak. Itu diberi pilihan,” katanya kepada media selepas Majlis Menandatangani Memorandum Persefahaman (MOU) Program Daie Muda YADIM (DMY) di Kompleks Islam Putrajaya di sini hari ini.

Beliau berkata demikian ketika ditanya mengenai kontroversi seorang usahawan, Muhammad Sajad Kamaruzzaman atau Sajat yang berpakaian wanita di tanah suci hingga menimbulkan keresahan umum.

Nik Omar berkata ibadat seperti haji dan umrah perlu disertakan niat yang ikhlas untuk mendapat petunjuk daripada Allah.

Mengulas mengenai DMY yang merupakan kerjasama antara YADIM dan TV AlHijrah, beliau berkata ia adalah siri kedua program reality TV yang bertujuan melahirkan bakat muda dakwah daripada pelbagai bidang pengajian.

Antara aspek diberi penekanan kepada peserta DMY termasuk pemantapan ilmu, akhlak dan aplikasi teknologi dalam menyampaikan mesej dakwah.

Program realiti TV itu akan disiarkan di saluran TV Alhijrah bermula Mac hingga Julai depan.

Majlis MOU hari ini disempurnakan Ketua Pegawai Eksekutif YADIM, Tuan Kamarul Arief Tuan Soh dan Ketua Pegawai Eksekutif TV AlHijrah, Namanzee Harris disaksikan Nik Omar. – AlHijrah Online/Abdul Hakim Hasan


Israel mahu kuasai Bab Al-Rahmah

BAITULMAQDIS – TINDAKAN rejim Zionis mengunci Bab al-Rahma sebelum ia berjaya dibuka semula pada Jumaat lalu sebenarnya bertujuan untuk menguasai bahagian timur Haram al-Sharif yang menempatkan Masjid al-Aqsa.

Israel mahu merealisasikan rancangan mereka untuk membina
rumah ibadah Yahudi di kawasan tersebut dan mereka juga menggunakan kunci
berbeza pada pintu bangunan tersebut.

Menurut Ketua Pegawai Eksekutif Yayasan al-Quds Malaysia, Dr Sharif Abu Shammalah, rejim Tel Aviv menukar kunci Bab al-Rahma kepada kunci buatan Israel dan ia telah mencetuskan kemarahan penduduk Palestin.

Difahamkan, Israel merancang menguasai kawasan timur masjid
yang menjadi kiblat pertama orang Islam itu di bawah rancangan jahat untuk
merobohkan al-Aqsa secara berperingkat.

Al-Quds Foundation melaporan seorang ulama Islam di Kota Suci Baitulmaqdis ditangkap dan ditahan selama tujuh jam oleh polis Israel pada Ahad, 24 Februari lalu sewaktu ketegangan memuncak di kompleks Masjid Al-Aqsa.

Sheikh Abdel-Azeem Salhab, 75 tahun, Ketua Dewan Wakaf Islam yang dilantik oleh Jordan untuk menguruskan tempat suci Islam di bandar tersebut, ditangkap di rumahnya di Baitulmaqdis Timur pada waktu pagi .

Sheikh Salhab dibebaskan sekitar tujuh jam setelah penangkapannya
dengan syarat beliau harus tinggal jauh dari kompleks Masjid Al-Aqsa namun
beliau tidak bersstuju dengan syarat tersebut.

Pihak berkuasa Israel menuduh Salhab melanggar larangan menggunakan kawasan Bab Al-Rahma untuk melaksanakan solat.

Sinar Harian melaporkan ketika ini, kawasan timur Haram al-Sharif itu kosong dan umat Islam tidak dibenarkan menggunakan kawasan itu untuk sebarang pembangunan.

Selain itu, fasa awal rancangan Israel adalah untuk
melaksanakan pembahagian kawasan dalam al-Aqsa.

Sebelum ini, rejim Zionis telah melakukan pembahagian waktu
antara umat Islam dan Yahudi sebagai cara untuk menguasai kompleks Haram
al-Sharif tersebut.


PEMBUNUH IMAM FADI DITANGKAP DI GAZA?

KUALA LUMPUR: Suspek yang membunuh pensyarah Universiti Kuala Lumpur British Malaysian Institute (UniKL BMI), Dr Fadi Mohammad Al-Batsh dikatakan berjaya ditahan.

Perkara itu dikongsikan Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman dalam satu hantaran di Instagramnya pagi ini.

“Berita tersebar pagi tadi bahawa pengintip dan pembunuh Imam Fadi Al-Batsh di Kuala Lumpur pada 2018 berjaya ditangkap di Gaza oleh pihak keselamatan.

“Pembunuh tersebut masuk ke Gaza dan menghubungi pihak penjajah untuk meminta duit. Perbualannya diintip pihak keselamatan Gaza dan ditangkap.

“Dia memaklumkan membunuh Imam Fadi bersama lelaki lain di Kuala Lumpur ketika itu,” katanya.

Pada 2018 Dr Fadi yang merupakan imam dari Palestin ditembak mati di kawasan pejalan kaki di luar sebuah kondominium di Jalan Gombak, Setapak, Kuala Lumpur, ketika berjalan menuju ke surau untuk menunaikan solat Subuh.

Pembunuhan itu dipercayai didalangi Agensi Perkhidmatan Rahsia Israel iaitu Mossad, kata Ketua Jihad Islam Palestin, Khaled al-Batash ketika itu.

Dr Fadi pernah menetap di Jabalia, utara Semenanjung Gaza sebelum berhijrah ke Malaysia pada 2011 dan bekerja sebagai pensyarah di UniKL BMI.— AlHijrah Online


POLIS RAKAM KETERANGAN SUSPEK PUKUL PENUNGGANG BASIKAL DI LAMPU ISYARAT

IPOH: Polis merekodkan keterangan seorang lelaki bagi membantu siasatan kes pukul ke atas seorang penunggang basikal menggunakan batang besi di persimpangan lampu isyarat di Jalan Seri Manjung-Segari, Manjung seperti video tular menerusi laman sosial.

Ketua Polis Daerah Manjung ACP Nor Omar Sappi berkata temu bual ke atas lelaki berusia 34 tahun itu di Ibu Pejabat Polis Daerah Manjung petang semalam mendapati punca kejadian adalah salah faham antara lelaki berkenaan dengan penunggang basikal warga asing itu.

“Suspek telah menggunakan kereta jenis Proton Wira yang dipinjam daripada rakannya manakala mangsa yang menunggang basikal telah berada di lorong kiri jalan di lampu isyarat simpang empat AEON Mall Seri Manjung.

“Apabila tiba di tempat kejadian, semasa suspek mahu membelok ke simpang kiri laluan lorong pusat beli-belah itu, mangsa yang berada di lorong kiri laluan utama di persimpangan lampu isyarat tersebut beranggapan bahawa suspek ingin menghimpit dan melanggarnya.

“Oleh kerana salah faham, suspek telah bertindak memukul mangsa kerana mangsa telah memaki hamun serta mencabar suspek,” katanya dalam kenyataan malam tadi.

Beliau berkata sehingga kini, mangsa masih belum dikenal pasti dan tiada sebarang laporan polis yang dibuat olehnya namun pihak polis menerima laporan berkaitan insiden itu daripada seorang wanita pada 10 pagi semalam.

Menurut Nor Omar, kes disiasat di bawah Seksyen 323 Kanun Keseksaan kerana dengan sengaja menyebabkan kecederaan dan permohonan perintah untuk siasat (OTI) akan dibuat kepada Timbalan Pendakwa Raya bagi meneruskan siasatan.

“Pihak polis menyeru kepada mangsa yang terlibat supaya tampil membuat laporan polis dan sekiranya orang awam mempunyai sebarang maklumat boleh disalurkan kepada Pegawai Penyiasat Insp Irsyadiman Allmui di talian 01117836233 bagi membantu siasatan,” katanya.

Semalam, tular rakaman video menerusi laman media sosial memaparkan seorang lelaki menaiki kereta  Proton Wira berwarna biru memberhentikan kenderaan lalu memukul seorang lelaki yang sedang menunggang basikal di persimpangan lampu isyarat berhampiran pasar raya AEON Mall Seri Manjung.–AlHijrah Online


TRANSISI & TRANSAKSI MAKLUMAT : KINI ERA KARTEL – KHAIRUL WASIRIL

Citizen Journalist dan Reporter Without Border adalah gelombang gerakan maklumat sivil paling berpengaruh masa kini. Gerakan ini mahu menghapuskan dominasi institusi media yang memonopoli bahan berita sebagai aset komersil.
Hari ini, Citizen Journalist menjadikan maklumat percuma. Kejadian di Gurun Sahara kini boleh diakses di Paris, London dan New York.

“Dunia tetap tahu sekali pun CNN, BBC, Reuters, AFP dan Al Jazeera tidak melaporkannya,” kata Khairul Wasiril. Anak muda ini antara Gen Y yang menggerakkan Bilik Berita TV AlHijrah.

Khairul Wasiril : Hos Kongsi Berita, TV AlHijrah

Bagi khairul Wasiril sekali pun media pro Yahudi bersikap prejudis pada Palestin, fakta tetap tersebar. Kombinasi peranti canggih dan akses media sosial menjadikan kebenaran tidak boleh disembunyikan!

Tragedi Orlando yang membunuh lima anggota polis ketika demonstrasi aman bermula dari satu kebenaran yang tersebar di media sosial Facebook Live. Tindakan tiga anggota polis kulit putih menembak mati peniaga dvd haram mencetuskan kemarahan awam luar biasa.

Tidak ada satu pun media AS melaporkan kes ini, tetapi protes berlaku setelah rakaman kejadian ini diviralkan. Malah, peristiwa Arab Spring yang bermula di Tunisia pada 2011 berdomino hingga ke Algeria, Mesir, Libya dan Syria kerana trend Citizen Journalist media sosial.

Wartawan Gen Y seperti Khairul Wasiril melihat realiti berita pada era transisi maklumat. Di mana transaksi informasi digerakkan kartel awam. Bahawa: Dunia maklumat kini berubah. Era pengaruh media segah Al Jazeera atau segagah CNN dan BBC sudah tidak lagi dominan.

Apa pun, semua ini tidak berlaku sekelip mata. Ia bermula sejak era Gerakan Anti Perang Vietnam pada 1967. Steve Jobs dan Tim Cook pengasas Apple  menghabiskan lebih 20 tahun merealisasikan dunia gajet yang memberikan kuasa pada orang ramai mengakses maklumat.

Bill Gates, Mark Zuckerberg, Steve Jobs

Jobs dan Cook antara pelopor dalam kempen besar-besaran menjadikan maklumat sebagai aset awam yang boleh diakses secara bebas tanpa dimonopoli mana-mana kuasa. Jobs dan Cook merealisasikan dibantu dua lagi tokoh penting – Bill Gates (Micsosoft Inc) dan Mark Zuckerberg (Facebook).

Justeru Gen Y Khairul Wasiril bebas daripada tepuan kewartawanan konservatif. Selepas hampir dua dekad, sejak era emel dan SMS memulakan reformasi maklumat, kini interaksi media sosial menjadikan media konvensional termasuk TV, Radio dan akhbar bukan lagi media utama maklumat. Malah, selain CNN, BBC dan Al Jazeera khidmat agensi pembekal berita agensi berita AFP, Reuters dan Bloomberg mula tersisih.

“Kita perlu menerima hakikat, perkembangan dua dekad kehadiran media sosial merobohkan dominasi 100 tahun media konvensional,” kata Khairul Wasiril Aswad.

Khairul Wasiril, kelahiran 1989 mewakili Gen Y yang dibesarkan pada era ledakan maklumat media baharu serta dominasi perskripsi informasi media sosial.

“Kita harus berinteraksi dengan trend ini sekiranya mahu berita televisyen kekal relevan,” kata Hos program Kongsi Berita.

Khairul Wasiril antara sepuluh Gen Y yang membentuk tetulang utama dalam operasi di Bilik Berita TV AlHijrah untuk bangkit menjadi Saluran Maklumat Nombor Satu.

“Trend berita yang bertabiat cut a qoute dan dan taksub pada 4W (Apa Mengapa Siapa Dimana) dan 1H (Bagaimana) bukan lagi kunci utama,” jelas Khairul Wasiril.

Berita kontemporari era Citizen Jornalism bersifat persepsi awam dan mahu bebas  daripada pengaruh dominasi maklumat sebelah pihak.

Khairul Wasiril, 26, berkelulusan Diploma Animasi & Multimedia. Sejak 2010, anak muda melangkah menyertai media masa sebagai finalis program pencari bakat Bilik Berita Top Host.

Enam tahun menimba pengalaman di pelbagai stesyen TV, Khairul Wasiril menyertai Bilik Berita TV AlHijrah. Sebagai anak muda Gen Y yang mahir berinteraksi pada era media baharu, Khairul Wasiril diamanah sebagai hos Kongsi Berita: Kolaborasi Bahan Maklumat Media Sosial dan Trend Sebaran Berita di Media TV.

Program yang dirintis wartawan Gen Y ini bersiaran setiap Rabu dan Khamis 8.30 malam.

Generasi Khairul Wasirin sedang mencipta perubahan!


PEMANGKU DUTA OMAN KE PALESTIN SERAH WATIKAH

RAMALLAH: Menteri Luar Palestin, Riyad al-Maliki semalam menerima watikah pelantikan pemangku duta Oman yang pertama ke Palestin.

Salem bin Habib bin Salme Al-Omairi menyerahkan watikah pelantikannya kepada Maliki di pejabatnya di Ramallah, demikian menurut kenyataan kementerian terbabit dipetik portal xinhuanet.com.

Maliki menyambut baik kehadiran duta baharu itu dan menegaskan pentingnya hubungan dua hala yang menyaksikan kunjungan Presiden Palestin, Mahmoud Abbas ke Oman, baru baru ini.

Menteri Luar Palestin itu juga turut meluahkan penghargaannya kepada sokongan rakyat Oman kepada warga Palestin.

Omairi pula meluahkan kegembiraannya kerana dilantik sebagai duta ke Palestin dan menegaskan, “sokongan teguh Oman terhadap negara Palestin”.

Menteri Luar Oman, Yousuf bin Alawi mengumumkan bahawa kedutaan akan dibuka di Ramallah pada satu persidangan keselamatan di Bahrain pada Jun. — Terjemahan AlHijrah Online


SJR DIKAWAL KETAT BAGI ELAK RENTAS NEGERI SAMBUT RAMADAN, AIDILFITRI

SHAH ALAM: Sekatan Jalan Raya (SJR) akan dikawal ketat di beberapa lokasi dalam Selangor bagi mengelakkan kejadian rentas negeri tanpa kebenaran berlaku.

Ketua Polis Selangor, Datuk Arjunaidi Mohamed berkata langkah yang dilaksanakan selaras dengan arahan yang dikeluarkan sebelum yang mana penekanan diberikan di setiap SJR yang dijalankan.

“Menjelang Ramadan dan juga sambutan Hari Raya Aidilfitri sudah pastinya akan berlaku pergerakan, jadi kita akan beri penekanan supaya pergerakan rentas negeri ini tidak akan berlaku dengan sewenang-wenangnya.

“Masa sama kita akan memperketatkan kawalan di setiap SJR yang diadakan, memandangkan peraturan yang ditetapkan yang mana memang tidak boleh rentas negeri seperti mana yang dikeluarkan oleh kerajaan,” katanya.

Tambah Arjunaidi, pihaknya kini sedang mengkaji keperluan sama ada untuk menambah atau mengekalkan bilangan SJR di negeri ini ketika Ramadan dan menjelangnya Aidilfitri kelak.

“Perkara itu masih dalam kajian, dan kita akan lihat dari masa ke semasa sama ada untuk kekal atau tambah SJR yang sedia ada.

“Apa pun kita lakukan adalah kita memfokuskan untuk bendung rentas negeri tanpa kebenaran,” katanya.

Sementara itu, Polis Selangor akan mengenakan tindakan kepada mana-mana anggota jika terbabit dalam kes tandatangan surat kebenaran rentas negeri dari Balai Polis Seksyen 6, baru-baru ini.—AlHijrah Online


MALAYSIA MOHON 5,000 TAMBAHAN KUOTA HAJI

BUKIT GANTANG: Malaysia memohon sebanyak 5,000 tambahan kuota jemaah haji daripada Kerajaan Arab Saudi bagi musim haji tahun ini, kata Menteri di Jabatan Perdana Menteri (Hal Ehwal Agama) Datuk Idris Ahmad.

Bagaimanapun beliau berkata ia bergantung kepada kemampuan yang boleh diberikan oleh negara itu.

“Kami mohon sahaja tetapi bidang kuasa terletak pada Kerajaan Arab Saudi,” katanya ketika ditemui pemberita selepas menghadiri Jamuan Hari Raya Aidilfitri anjuran Jawatankuasa Pengurusan Komuniti Kampung (JPKK) Mustafa Samat di Kampung Pasir di sini, hari ini.

Beliau berkata surat tawaran yang ditolak bagi jemaah yang menghadapi masalah termasuk disebabkan kesihatan dan faktor umur, juga akan ditawarkan kepada jemaah lain.

Sehubungan itu, Idris menasihatkan para jemaah supaya menjaga kesihatan kerana semua bakal haji diwajibkan lulus pemeriksaan kesihatan bagi memperoleh visa haji sebagaimana ditetapkan oleh Kerajaan Arab Saudi.

“Kami harapkan bakal jemaah haji tumpukan pada kesihatan kerana ibadah haji memerlukan fizikal yang cergas dan kesempurnaan bacaan adalah sunat sahaja.

“Kepada mereka yang tidak lulus, kami harap tahun depan insya-Allah mereka akan diberikan peluang, namun ia tetap ditentukan oleh Arab Saudi,” katanya.

Pada 21 April lepas, Idris mengumumkan kuota haji Malaysia tahun 2022 adalah 14,306 iaitu 45 peratus daripada kuota tahunan yang biasa diterima.

Kuota sebanyak 14,306 itu ialah penurunan daripada 31,600 jemaah haji Malaysia yang dibenarkan menunaikan Rukun Islam kelima itu, pada 2019. – AlHijrah Online


KETUA POLIS JEPUN LETAK JAWATAN KERANA PIHAKNYA GAGAL HALANG PEMBUNUHAN ABE

MOSCOW: Ketua Agensi Polis Jepun Itaru Nakamura pada Khamis mengumumkan hasratnya untuk berundur susulan penerbitan semakan salah urus keselamatan yang membawa kepada pembunuhan bekas Perdana Menteri Jepun Shinzo Abe pada Julai, lapor Sputnik.

“Agensi Polis Negara percaya pelaksanaan langkah-langkah secara berterusan perlu dilaksanakan berdasarkan keperluan keselamatan baharu di bawah sistem baharu, untuk mengelak kejadian seperti itu berulang lagi. Hari ini, saya menyampaikan kepada Suruhanjaya Keselamatan Awam Kebangsaan hasrat saya untuk meletakkan jawatan, dalam usaha untuk merombak hal ehwal kakitangan,” kata Nakamura semasa sidang media yang disiarkan oleh media Jepun.

Peletakan jawatannya dijangka diluluskan dalam mesyuarat kabinet pada Jumaat.

Sementara itu, Ketua Polis Wilayah Nara Onizuka Tomoaki, tempat pembunuhan itu berlaku, turut mengumumkan hasratnya untuk meletak jawatan pada Khamis, kata penyiar Jepun NHK.

Penilaian semula langkah-langkah keselamatan oleh agensi polis selepas serangan itu mendapati kelemahan dalam rancangan keselamatan, serta bukti arahan yang tidak mencukupi, perkongsian maklumat di tempat kejadian, dan, terutamanya, kegagalan polis untuk menyedari suspek menghampiri Abe, kata penyiar itu.

Kerajaan Jepun berazam untuk mengkaji semula langkah-langkah keselamatan untuk pegawai tinggi dan tokoh terkemuka dan mengukuhkan kerjasama dengan pasukan polis wilayah, yang akan menjadi langkah pertama dalam menambah baik protokol keselamatan Jepun dalam tempoh 30 tahun, menurut laporan itu.

Abe, 67, ditembak pada 8 Julai di bandar Nara, Jepun semasa berucap dalam kempen pilihan raya. Pembunuhnya, Tetsuya Yamagami, mendekati ahli politik itu dari belakang dan melepaskan dua das tembakan dari jarak kira-kira 10 meter (33 kaki). Menurut polis, Abe yang dikejarkan ke hospital dalam keadaan kritikal, disahkan meninggal dunia pada hari yang sama di Hospital Universiti Perubatan.

Upacara pengebumian dan pembakaran mayatnya diadakan pada 12 Julai.

Pengebumian Negara Abe dijadualkan pada 27 September yang akan menjadi pengebumian negara kedua untuk bekas perdana menteri sejak Perang Dunia II. Pengebumian pertama diadakan pada 1967 untuk Shigeru Yoshida. –AlHijrah Online


ANWAR IBRAHIM, ISTERI SELESAI TUNAI UMRAH

MAKKAH: Perdana Menteri Datuk Seri Anwar Ibrahim bersama isteri, Datuk Seri Wan Azizah Wan Ismail selesai menunaikan ibadah umrah kira-kira pukul 11 pagi waktu tempatan.

Perdana Menteri bersama delegasinya kini berada di Arab Saudi bagi mengadakan lawatan rasmi selama tiga hari di negara tersebut.

Turut serta dalam lawatan itu, Menteri Luar Datuk Seri Zambry Abdul Kadir serta Menteri Komunikasi dan Digital Fahmi Fadzil.

Terdahulu delegasi Perdana Menteri tiba di Lapangan Terbang Antarabangsa King Abdulaziz pada 6.40 pagi waktu tempatan.

Selesai Umrah, Anwar dijangka menerima kunjungan hormat Setiausaha Agung Persatuan Kerjasama Islam (OIC) Hissein Brahim Taha dan Setiausaha Agung Liga Dunia Islam (Muslim World League – MWL) Sheikh Dr Mohammad bin Abdulkarim Al-Issa hari ini.

Perdana menteri pada malam ini turut dijadual mengerjakan solat terawih malam pertama Ramadan di Masjidil Haram.

Sepanjang lawatan rasmi tiga hari ini, perdana menteri juga dijadual menghadap Raja Arab Saudi Raja Salman bin Abdulaziz Al-Saud dan Putera Mahkota Mohammed Salman Abdulaziz Al-Saud yang juga Perdana Menteri Arab Saudi di Istana Al Salam.–AlHijrah Online


PENGAWAL KESELAMATAN BUNUH TUKANG MASAK

GEORGETOWN: Seorang pengawal keselamatan warga emas dihadapkan ke Mahkamah Majistret Georgetown hari ini, atas kesalahan membunuh seorang tukang masak, Sabtu lepas.

Tertuduh, Ong Lai Seng, 65 tahun hanya mengangguk faham selepas pertuduhan terhadapnya dibacakan di hadapan Majistret Jamaliah Abd Manap.

Mengikut pertuduhan, Ong didakwa membunuh sehingga menyebabkan kematian Chua Kok Seong, 42 tahun, di pondok pengawal, Blok 8, Desa May, Persiaran Paya Terubong pada jam 8.50 malam, 5 Disember lalu.

Bagi kesalahan itu, Ong didakwa mengikut Seksyen 302 Kanun Keseksaan yang memperuntukkan hukuman gantung sampai mati, jika disabit kesalahan.

Mahkamah kemudian menetapkan 27 Januari tahun depan untuk sebutan kes.

Pendakwaan dikendalikan Timbalan Pendakwa Raya, Yazid Mustaqim Roslan manakala tertuduh diwakili peguam Teh Ee Teng.–AlHijrah Online


Gesa jawatankuasa kerja fokus dalami insiden pencemaran

JOHOR BAHRU – Jawatankuasa kerja bagi menangani kejadian pembuangan
sisa bahan kimia di Sungai Kim Kim yang diaktifkan kerajaan negeri
semalam, digesa mendalami insiden pencemaran toksik di Pasir Gudang itu
secara lebih serius dan berfokus.

Naib Presiden UMNO, Datuk Seri Mohamed Khaled Nordin berkata,
jawatankuasa kerja tersebut digesa tidak sekadar tunggu dan lihat selain
 hanya mengeluarkan kenyataan untuk mengambil tindakan terhadap mereka
yang melakukan kesalahan itu.

“Ini adalah kes kesihatan dan  keselamatan yang melibatkan nyawa. Jabatan Alam Sekitar (JAS) Negeri dan wakil dari Putrajaya, Kementerian Kesihatan, Pihak Berkuasa Tempatan (PBT) serta pihak-pihak pakar dan berkaitan mesti dirujuk dan dilibatkan,” katanya di sini hari ini.

Mohamed Khaled berkata, jawatankuasa kerja itu digesa menyediakan
wakil khas daripada kerajaan negeri untuk berurusan dan memberikan
perkembangan terkini kepada semua mangsa dan keluarga terlibat, wakil
media serta orang awam.

“Masyarakat tidak seharusnya dibiarkan terkapai-kapai, gelisah serta bimbang akan status kes ini,” katanya.

Beliau turut menggesa jawatankuasa kerja tersebut mohon agar diasingkan satu peruntukkan dana khas untuk membantu semua mangsa dan disalurkan dengan  segera.

Bekas Ahli Parlimen Pasir Gudang itu akui sangat terkesan dan kesal dengan tragedi serta kecelakaan yang terjadi di kawasan tersebut, akibat tindakan tidak bertanggungjawab pihak pengilang dipercayai membuang sisa kimia bertoksik ke dalam Sungai Kim Kim.

“Ia  bukan sahaja telah memudaratkan alam sekitar. Malah sehingga kini, 13 sekolah ditutup dan lebih 200 pelajar sekolah, pekerja serta orang awam  di kawasan sekitar telah menerima padah dan terpaksa menanggung musibah kesan tindakan yang bukan pun salah mereka.

“Keadaan kini  dilaporkan semakin kritikal. Jumlah mereka yang dimasukkan ke hospital dan ICU untuk menerima rawatan juga meningkat. Keadaan keseluruhan belum menunjukkan sebarang perkembangan yang positif,” katanya.

Beliau berkata, lebih malang dan sangat dikesalkan adalah kegagalan dan  kelemahan kerajaan negeri dalam menguruskan perkara itu, memandangkan sehingga ke saat ini, tiada sebarang ketegasan dapat dilihat.

“Apatah lagi rasa simpati, prihatin atau tanggungjawab kepada semua mangsa dan  keluarga mereka. Paling merisaukan, tidak ada jaminan atau kepastian daripada kerajaan negeri atau pihak berwajib. Adakah perkara ini sekarang berada dalam keadaan terkawal dan sedang diuruskan dengan baik?

“Adakah  Pasir Gudang kini selamat? Atau adakah keadaan sebenarnya di luar kawalan dan akan terus merebak dan menjadi semakin kronik? Semua ini tidak dijelaskan oleh kerajaan negeri sekali gus menimbulkan rasa panik dan takut dalam kalangan orang awam,” katanya.

Mohamed Khaled berkata, rakyat juga tidak pasti sama ada kerajaan negeri sebenarnya telah melakukan penilaian komprehensif terhadap pencemaran itu dan sudah mempunyai pelan tindakan atau mitigasi yang jelas atau tidak.

“Atau  mereka sendiri sebenarnya masih tidak tahu apa yang perlu dilakukan seterusnya? Sejak kejadian ini dikesan, tidak wujud tindakan segera atau  langkah pengawalan atau pengurusan yang bersesuaian diambil oleh  kerajaan negeri,” katanya.

Bekas Menteri Besar Johor itu berkata,  sebagai sebuah kawasan industri, adalah sangat kritikal untuk kerajaan negeri memastikan kualiti alam sekitar serta tahap keselamatan awam Pasir Gudang serta Johor umumnya, tidak dibiarkan terjejas, merosot dan  mengancam nyawa.

Katanya, kes yang sedang berlaku itu  menggambarkan dengan sendirinya kelemahan serta tahap ketidakmampuan  kerajaan negeri dalam menguruskan isu serius dan membendungnya agar tidak terus menjadi semakin kritikal.

“Saya merakamkan simpati  dan ucapan takziah kepada semua mereka yang terkesan dengan tragedi ini  dan berharap semua pihak akan mendapat pembelaan yang sewajarnya dari  kerajaan negeri,” katanya. – SINAR HARIAN


VIRUS OMICRON: KEPUTUSAN MALAYSIA HANTAR JEMAAH UMRAH BERGANTUNG ARAB SAUDI

KUALA LUMPUR: Keputusan Malaysia menghantar jemaah umrah bergantung kepada kelulusan kerajaan Arab Saudi selepas negara tersebut mengesahkan kes pertama penularan COVID-19 varian Omicron.

Menteri di Jabatan Perdana Menteri (Hal Ehwal Agama) Senator Idris Ahmad berkata, ibadah umrah setakat ini masih dibenarkan oleh kerajaan dengan mematuhi peraturan yang dikeluarkan kerajaan Arab Saudi.

Idris juga mengesahkan tiada jemaah umrah Malaysia yang dijangkiti COVID-19 semasa mengerjakan ibadah umrah.

“Kita berdoa kepada Allah SWT agar wabak itu tidak melarat dan itu harapan kita. Setakat hari ini, kita ikut peraturan daripada kerajaan arab Saudi dan mereka masih membenarkan lagi.

“Kita harapkan wabak tidak merebak dan terkawal serta kita dapat mengerjakan umrah,” katanya semasa diminta mengulas berkenaan Arab Saudi mengesahkan kes pertama penularan COVID-19 varian Omicron.

Terdahulu, Arab Saudi pada 1 Disember mengesahkan kes pertama jangkitan COVID-19 varian Omicron membabitkan seorang rakyatnya.

Memetik sumber Kementerian Kesihatan Arab Saudi, mangsa baru pulang dari sebuah negara di utara Afrika.

Beliau berkata demikian selepas merasmikan Majlis Zakat Korporat 2021 di Masjid Negara, di sini hari ini.

Dalam majlis tersebut, PPZ-MAIWP telah menerima bayaran zakat perniagaan berjumlah RM12,035,334.43 daripada 18 syarikat korporat antaranya Alhijrah Media Corporation.—AlHijrah Online


IMAM MASJID SEKSYEN 13 SHAH ALAM MENINGGAL DUNIA

SHAH ALAM: Imam Masjid Al-Ikhlas Seksyen 13, Shah Alam, Ustaz Abdullah Azam Fathulrahim meninggal dunia, sebentar tadi.

Allahyarham yang juga pengurus masjid tersebut menghela nafas terakhir kira-kira jam 8.16 malam tadi di Hospital Shah Alam sebelum alat bantuan pernafasannya dihentikan.

Allahyarham yang berusia 31 tahun meninggalkan seorang isteri serta seorang anak.

Difahamkan Allahyarham telah dimasukkan ke Unit Rawatan Rapi (ICU) Hospital Shah Alam kerana mengalami pendarahan di dalam kepala atau Arteriovenous Malformation (AVM).

Menurut perkongsian Muawwidz al-Ansori Dzulkefly yang juga Imam Masjid Diraja Sultan Suleiman, Klang, jenazah Allahyarham akan dibawa ke Masjid Al-Ikhlas malam ini.

“Para jemaah dan kenalan Almarhum boleh datang menziarahi sepanjang malam ini hingga esok pagi sehingga urusan mandi dan kafan.

“InsyaAllah solat jenazah akan diadakan pada jam 10 pagi dan selepas itu jenazah akan dikebumikan di Tanah Perkuburan Islam Seksyen 21 Shah Alam,” memetik kenyataannya di Facebook. –AlHijrah Online


JAKIM: HANYA MASJID NEGARA ZON HIJAU, MULAI SOLAT JUMAAT HARI INI

KUALA LUMPUR: Jabatan Kemajuan Islam Malaysia (JAKIM) memaklumkan hanya Masjid Negara berada di zon hijau dan akan memulakan solat jemaah, termasuk solat Jumaat dan solat-solat lain, bermula hari ini.

Ketua Pengarah JAKIM, Datuk Paimuzi Yahya berkata dua lagi masjid yang berada di bawah pentadbirannya iaitu Masjid Putra dan Masjid Tuanku Mizan Zainal Abidin di Putrajaya masih lagi berada di dalam zon kuning.

Katanya, ini bermakna hanya Masjid Negara akan memulakan pelaksanaan solat Jumaat, solat berjemaah, solat Taraweh dan solat sunat Aidilfitri bermula hari ini.

“Walau bagaimanapun, pelaksanaan solat berjemaah tersebut hanya dihadkan kepada jemaah yang tidak kurang daripada tiga orang dan tidak melebihi 30 orang terdiri daripada pegawai dan kakitangan masjid serta jemaah yang akan ditentukan pihak pentadbiran masjid.

“Seperti yang disarankan pihak kerajaan, pelaksanaan solat berjemaah di masjid akan mematuhi semua syarat yang dinyatakan melalui garis panduan yang telah disediakan,” katanya dalam kenyataan di sini hari ini.

Kenyataan beliau itu merujuk kepada pelaksanaan solat Jumaat, solat berjemaah, solat Taraweh dan solat sunat Aidilfitri dalam tempoh Perintah Kawaalan Pergerakan Bersyarat (PKPB) bagi zon hijau yang diumumkan Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri semalam.

Paimuzi berkata orang ramai adalah dinasihatkan untuk merujuk kepada pihak pentadbiran masjid terlebih dahulu dan tidak dibenarkan hadir ke masjid untuk solat berjemaah atau sebarang aktiviti sebelum mendapat keizinan pentadbiran masjid.

“Ini bagi mengelakkan berlakunya kehadiran jemaah yang di luar kawalan pihak masjid dan boleh menyebabkan penjarakan sosial yang tidak terkawal.

“Sama-samalah kita berdoa keadaan negara kita kembali pulih sepenuhnya dari wabak Covid-19 dan aktiviti di masjid dapat beroperasi seperti biasa,” katanya.

Kerajaan menguatkuasakan PKPB sehingga 9 Jun depan bagi memastikan rantaian wabak COVID-19 diputuskan sepenuhnya. — AlHijrah Online


Dalang kebakaran hutan Riau ditahan

KUALA LUMPUR – Tiga individu dipercayai dalang di sebalik kebakaran
hutan di daerah Pelalawan, Riau ditahan pihak berkuasa Indonesia.

Ketiga-tiga suspek itu dikesan pihak berkuasa ketika sedang menceroboh dan membakar kawasan hutan di Taman Nasional Tesso Nilo di Indragiri Hulu, Riau.

Video serbuan oleh Tentera Nasional Indonesia menunjukkan detik
ketiga-tiga suspek ditangkap di kawasan hutan Riau dan kemudiannya dibawa keluar
menggunakan helikopter dari Lapangan Sorek di wilayah Pelalawan, Riau.

Mereka disiasat di bawah Akta Undang-undang Lingkungan Hidup No. 32 Tahun
2009 dan berdepan hukuman 10 tahun penjara.

Kawasan pembakaran itu dipercayai akan dijadikan ladang sawit, dan kebakaran
berkenaan ada kaitannya dengan pembukaan tanah yang melibatkan beberapa pihak, sama
ada secara peribadi, atau diatur oleh seseorang, atau diupah dan sebagainya.

Menurut Ketua Penegakan Hukum Kementerian Lingkungan Hidup dan Kehutanan
di Wilayah II Sumatera, Edward Hutapea, selepas sesuatu lokasi itu dibuka,
lazimnya ia akan ditinggalkan dalam keadaan terbakar.

Setelah dibakar, pembakar hutan akan kembali lagi untuk mengusahakan
tanah tersebut menjadi ladang sawit atau untuk tujuan pengeluaran lain.

Sejak awal September, Malaysia, Indonesia dan Singapura dilanda jerebu
teruk dan menjejaskan rakyat masing-masing.


KRPPM MAHU PERTINGKAT INTEGRITI, TADBIR URUS, CEGAH RASUAH

KUALA LUMPUR: Kumpulan Rentas Parti Parlimen Malaysia (KRPPM) Integriti, Governan dan Anti Rasuah akan memastikan perubahan sistematik dan legislatif bagi mempertingkatkan integriti, tadbir urus serta pencegahan rasuah di Malaysia.

Pengerusi KRPPM Integriti, Governan dan Anti Rasuah, Datuk Che Abdullah Mat Nawi berkata, ia melalui gabungan kolektif ahli-ahli Parlimen, senator, masyarakat sivil dan pakar-pakar dalam bidang berkaitan.

“KRPPM menyasarkan kebebasan institusi kehakiman, Suruhanjaya Pencegahan Rasuah Malaysia (SPRM), Suruhanjaya Pilihan Raya (SPR) dan memisahkan peranan Peguam Negara daripada peranan Pendakwa Raya.

“Penambahbaikan Akta Perlindungan Pemberi Maklumat 2010 juga adalah antara tumpuan KRPPM dalam usaha ini.

“Selain daripada itu, KRPPM mencadangkan penubuhan Jawatankuasa Pilihan Tetap Dewan Rakyat bagi SPRM dan SPR,” katanya kepada Sinar Harian di bangunan Parlimen pada Khamis.

Selain Che Abdullah, KRPPM ini dianggotai oleh Hannah Yeoh sebagai Timbalan Pengerusi; Fuziah Salleh (Setiausaha) dan Datuk Amiruddin Hamzah (Bendahari).

Ahli lain ialah Ahli Parlimen Penampang, Datuk Ignatius Darrel Leiking; Lukanisman Awang Sauni (Sibuti); Datuk Hasanuddin Mohd Yunus (Hulu Langat); Yayasan Sinar Untuk Malaysia #Rasuah Busters; Transparency International Malaysia; Institut Demokrasi dan Hal Ehwal Ekonomi (IDEAS), Centre to Combat Corruption and Cronyism (C4), PATRIOT dan UNDI 18.

Turut menganggotai KRPPM, bekas Menteri Luar, Tan Sri Syed Hamid Albar, bekas Pengerusi Kumpulan CIMB, Tan Sri Mohamed Nazir Tun Razak; Ketua Pasukan #RasuahBusters, Datuk Hussamuddin Yaacub; Juruaudit, Shah Hakim Zain; Pengarah Urusan Zubedy (M) Sdn Bhd, Anas Zubedy; peguam, Christopher Leong, ahli ekonomi, Dr Terence Gomez dan pakar undang-undang, Maha Balakrishnan.

Tambah Che Abdullah, pihaknya turut melahirkan komitmen menyeluruh setiap anggota bagi memastikan ketelusan, akauntabiliti dan menyekat penyalahgunaan kuasa.

“Melalui penggubalan dan pemerkasaan dasar serta penambahbaikan polisi bersama program kesedaran dan advokasi kemasyarakatan yang berterusan,” ujarnya.

Dalam pada itu, Hannah berkata, salah satu kelebihan KRPPM adalah turut dianggotai oleh masyarakat sivil.

“Mereka berkongsi kepakaran tentang topik ini dan kesedaran bagi menentang rasuah.

“Ia tidak hanya di dalam Parlimen, kini kita mempunyai masyarakat sivil bersama-sama dengan penggubal undang-undang,” ujarnya.

Hasanuddin pula menyifatkan dengan adanya KRPPM, ini menunjukkan satu perubahan besar dalam negara akan berlaku.

“Kerana selama ini badan bukan kerajaan (NGO) di luar Parlimen. Tetapi sejak akhir-akhir ini, ada dua tiga kumpulan yang kami bawa dan duduk bersama-sama kami ahli Parlimen. Bererti itu satu petanda yang baik untuk negara kita,” ujarnya. – Sinar Harian


PARLIMEN PUTRAJAYA SAKSI PEREBUTAN ENAM CALON

PUTRAJAYA: Penyandang kerusi Parlimen Putrajaya Datuk Seri Tengku Adnan Tengku Mansor berdepan saingan sengit untuk mempertahankan kerusi itu pada Pilihan Raya Umum ke-15 (PRU15), 19 Nov ini.

Buat kali pertama sejak kerusi itu dipertandingkan pada 2004, Parlimen Putrajaya menyaksikan pertembungan enam penjuru antara Barisan Nasional (BN), Perikatan Nasional (PN), Pakatan Harapan (PH), Pejuang dan dua calon bebas.

Selepas proses penamaan calon di Dewan Kompleks Kejiranan Presint 9 tamat pada 10 pagi, Pegawai Pengurus Pilihan Raya Putrajaya Shamshul Joehari Zainal Mokhtar mengumumkan enam calon layak bertanding, dengan semua borang pencalonan diterima tanpa sebarang bantahan.

Enam calon itu adalah Tengku Adnan (BN-UMNO), Naib Presiden Bersatu Datuk Dr Radzi Jidin (PN-Bersatu), Dr Noraishah Mydin Abdul Aziz (PH-PKR), Timbalan Presiden Berjasa Datuk Mohd Rosli Ramli yang menggunakan logo Pejuang, serta dua calon bebas iaitu Lim Fice Bee dan Samsudin Mohamad Fauzi.

Pada pilihan raya sebelum ini, saingan Parlimen Putrajaya yang lazimnya melihat pertandingan satu lawan satu menyaksikan pertembungan tiga penjuru pada PRU14, dengan Tengku Adnan terus mengekalkan kerusi apabila menang dengan majoriti 3,372 undi.

Parlimen Putrajaya, yang merupakan kawasan pusat pentadbiran Kerajaan Persekutuan, mempunyai pengundi berdaftar berjumlah 42,881 orang.

Tengku Adnan ketika ditemui pemberita menyifatkan pertembungan enam penjuru kali ini adalah suatu yang luar jangka.

“Saya terkejut biasa satu lawan satu dan terakhir pada PRU14 ada tiga penjuru tetapi kali ini banyak… ini hak masing-masing dan kita negara demokrasi.

“Siapa nak tawarkan diri boleh tawarkan diri dan yang penting siapa yang boleh beri perkhidmatan, keselesaan dan kemakmuran kepada rakyat,” katanya.

Sementara itu, Radzi berkata beliau dan jentera PN hanya akan fokus terhadap kekuatan sendiri, berbanding memikirkan kepada soal calon lain yang bertanding.

“Alhamdulillah proses penamaan hari ini berjalan lancar… sekarang fokus kepada jentera pada PRU15,” katanya.Suruhanjaya Pilihan Raya (SPR) menetapkan 19 Nov sebagai tarikh pengundian manakala pengundian awal pada 15 Nov. —AlHijrah Online


50,000 TEMPAT UNTUK GENERASI MUDA FELDA BELAJAR TVET – AHMAD ZAHID

BENTONG: Sebanyak 50,000 tempat disediakan kepada generasi muda Felda untuk melanjutkan pelajaran dalam bidang Pendidikan dan Latihan Teknikal dan Vokasional (TVET), kata Timbalan Perdana Menteri Datuk Seri Dr Ahmad Zahid Hamidi.

Beliau yang juga Pengerusi Jawatankuasa Majlis TVET Negara berkata peluang itu ditawarkan di lebih 1,300 institusi TVET kepada generasi kedua hingga kelima tanah rancangan, dengan kursus disediakan adalah bersesuaian dengan kehendak guna tenaga negara.

“Tentulah kursus yang diadakan tidak lagi mengikut kursus konvensional. Kita (kena) lihat bagaimana agensi dan syarikat yang menyediakan kerja…umpamanya kita mahu terlibat dalam bidang seperti pengurusan tempat peranginan, melancong, insurans atau bidang-bidang lain.

“Pada hemat saya kursus yang disediakan hendaklah sesuai dengan pasaran dan kehendak semasa bagi membolehkan mereka dapat memenuhi peluang pekerjaan yang luas,” kata beliau yang juga Menteri Kemajuan Dewa dan Wilayah semasa berucap merasmikan Karnival Kerjaya MYFutureJobs di Felda Chemomoi di sini hari ini.

Turut hadir Menteri Sumber Manusia V. Sivakumar, Menteri Besar Pahang Datuk Seri Wan Rosdy Wan Ismail, Pengerusi Felda Datuk Seri Ahmad Shabery Cheek dan Pengerusi Majlis Hal Ehwal Wanita dan Keluarga UMNO Malaysia (HAWA) Tan Sri Shahrizat Abdul Jalil.

Ahmad Zahid berkata perbincangan akan dilakukan dengan pihak terlibat seperti Majlis Amanah Rakyat (MARA) dan Human Resources Development Corporation (HRD Corp) untuk melihat keperluan semasa dalam kursus yang boleh ditawarkan.

Beliau berkata HAWA, sebagai sebuah badan bukan kerajaan (NGO) di bawah UMNO juga diminta turut membantu dengan mewujudkan kursus dan latihan terbaik buat golongan wanita dan generasi muda Felda.

Selain itu, beliau berkata mengambil kira pengumuman Perdana Menteri Datuk Seri Anwar Ibrahim  berhubung kewujudan pusat hemodialisis di wilayah Felda dikendalikan Yayasan Felda, Ahmad Zahid berkata latihan bagi menguruskan pusat dialisis itu merupakan antara yang boleh ditawarkan kepada golongan muda.

Pada sambutan Hari Peneroka Felda 2023 di Taman Ekspo Pertanian (MAEPS) Serdang, Selangor, 7 Julai lepas, Perdana Menteri mengumumkan peruntukan RM21 juta bagi pembinaan 12 pusat hemodialisis di seluruh wilayah Felda.

Menurutnya permohonan supaya peluang melanjutkan pendidikan TVET dibuka kepada generasi muda Felda antara yang ‘dibisikkan’ Ahmad Shabery kepada beliau.

Ahmad Zahid berkata pembangunan modal insan Felda antara komitmen Kerajaan Perpaduan yang peka dengan kehendak dan keperluan masyarakat di tanah rancangan. — AlHijrah Online


VIDEO LELAKI GUNA BAHAN KIMIA UNTUK SEGARKAN SAYURAN BERLAKU DI LUAR NEGARA

PUTRAJAYA: Video tular kononnya seorang lelaki menggunakan larutan kimia untuk menyegarkan kembali sayuran berdaun yang layu, tidak berlaku di Pasar Selayang, Selangor sebaliknya berlaku di luar negara, menurut Jabatan Pertanian.

Jabatan Pertanian yang mengesahkan perkara itu dalam kenyataan hari ini memaklumkan pihaknya mendapati kejadian itu berlaku di luar negara berdasarkan daripada bahasa yang digunakan dan nombor pendaftaran motosikal dalam video itu.

Siasatan Jabatan Pertanian mendapati video asal berkenaan telah dimuat naik dalam saluran YouTube pada 23 Julai 2021 oleh saluran Telugu di bawah nama Mana Family Trends.

“Jabatan Pertanian menasihatkan orang awam untuk tidak mudah terpengaruh dengan dakwaan tersebut dan menafikan kejadian tersebut berlaku di Malaysia,” menurut kenyataan itu.

Sebelum ini, tular di laman sosial video berdurasi satu minit 45 saat mengenai seorang lelaki menunjukkan bagaimana larutan kimia boleh menyegarkan kembali sayuran berdaun yang layu.

Dalam video yang didakwa dirakam di Pasar Selayang itu, sayur daun berkenaan kembali segar setelah dikeluarkan dalam rendaman larutan kimia dan sayuran itu dijual oleh pelarian Rohingya. –AlHijrah Online


ANGKA KORBAN TANAH RUNTUH MENINGKAT KEPADA 21 ORANG

KUALA LUMPUR: Angka korban kejadian runtuhan tanah di tapak perkhemahan di Father’s Organic Farm, Gohtong Jaya, Batang Kali meningkat kepada 21 mangsa.

Pengarah Jabatan Bomba dan Penyelamat (JBPM) Selangor Datuk Norazam Khamis berkata, mangsa korban melibatkan empat kanak-kanak lelaki, seorang kanak-kanak perempuan, 12 wanita dewasa serta empat lelaki dewasa.

Katanya setakat maklumat yang dikemaskini pada 7 petang, sejumlah 94 orang mangsa yang berada di tapak perkhemahan tersebut terlibat dengan kejadian runtuhan yang berlaku.

“Seramai 54 orang dalam keadaan selamat dan hanya tujuh mangsa cedera.

“Pencarian masih berjalan untuk mengesan 12 mangsa yang tidak ditemui lagi,” katanya dalam kenyataan hari ini.

Ujarnya usaha mencari dan menyelamat masih lagi diteruskan oleh pihak Bomba serta dibantu bersama oleh agensi lain termasuk Persatuan Bomba Sukarela, Bomba Swasta, Polis Diraja Malaysia, Angkatan Pertahanan Awam Malaysia, Kementerian Kesihatan dan Pasukan SMART.

Maklumat dari semasa ke semasa akan dikemaskini sehingga operasi selesai, katanya. –AlHijrah Online


LELAKI HINA ISLAM DIPENJARA KERANA GAGAL BAYAR DENDA RM50,000

SEPANG: Seorang penghantar makanan dipenjara enam bulan selepas gagal membayar denda RM50,000 yang dikenakan ke atasnya oleh Mahkamah Sesyen Sepang kerana memuat naik kandungan video menghina agama Islam.

Berdasarkan laporan media tempatan, perkara itu disahkan oleh Ketua Polis Daerah Sepang, Asisten Komisioner Wan Kamarul Azran Wan Yusof.

Tertuduh Mohd Nor’ Muzil Mohd Razalli, 39, dilapor akan menjalani hukuman di Penjara Kajang.

Hari ini, Hakim Ahmad Rizki Abdul Jalil menjatuhkan hukuman denda terhadap Mohd Nor’ Muzil selepas dia mengaku bersalah memuat naik kandungan video menghina agama Islam di saluran media sosial YouTube miliknya pada Sabtu lepas (16 Julai).

Dia didakwa mengikut Seksyen 233 (1)(a) Akta Komunikasi dan Multimedia 1998 (Akta 588) dan boleh dihukum di bawah Subseksyen 233(3) akta sama.

Kesalahan itu memperuntukkan hukuman denda maksimum RM50,000 atau dipenjarakan tidak melebihi setahun atau kedua-duanya dan boleh didenda RM1,000 bagi setiap hari kesalahan itu diteruskan selepas pensabitan.

Hakim juga telah memaklumkan Mohd Nor’ Muzil perlu menjalani hukuman penjara enam bulan sekiranya gagal membayar denda.

Tertuduh ditahan pada 17 Julai lepas untuk direman empat hari bagi membantu polis melengkapkan siasatan berhubung kandungan video terbabit yang tular di media sosial. – AlHijrah Online


139 PENGGANAS ‘DINEUTRALKAN’ DI TURKI

ANKARA: Lebih 139 pengganas dineutralkan dalam tempoh empat bulan melalui operasi anti-pengganas di Turki, demikian laporan agensi berita Anadolu.

Lebih 300 gua, rumah dan gudang yang digunakan mereka telah dimusnahkan dan senjata berpeluru dalam jumlah besar telah disita dalam Operasi Kiran, yang dilancarkan pada 17 Ogos lalu di tenggara wilayah Van, Hakkari dan Sirnak untuk menentang militan Kurdish YPG/PKK.

PKK disenaraikan sebagai organisasi pengganas oleh Turki, Amerika Syarikat (AS) dan Kesatuan Eropah. Kumpulan pengganas itu dilaporkan bertanggungjawab ke atas kematian 40,000 mangsa, termasuk wanita, kanak-kanak dan bayi dalam tempoh 30 tahun kempen keganasannya ke atas Turki. — Terjemahan AlHijrah Online


SUAMI YOUTUBER PAVITRA DILEPAS TANPA DIBEBASKAN

IPOH: Mahkamah Sesyen Ipoh hari ini memutuskan suami Youtuber masakan terkenal, M. Sugu, dilepas tanpa dibebaskan bagi tuduhan mendatangkan kecederaan terhadap isterinya.

Hakim Norashima Khalid membuat keputusan tersebut selepas membenarkan permohonan pendakwaan untuk melepas M. Sugu tanpa membebaskannya.

Ketika perbicaraan, isterinya, S. Pavitra telah dipanggil ke kandang saksi bagi memberi keterangan bersumpah.

Ibu kepada dua cahaya mata itu memberitahu mahkamah dia tidak mahu meneruskan kes berkenaan sebaliknya ingin menarik semula pertuduhan ke atas suaminya.

Timbalan Pendakwa Raya, Liyana Zawani Mohd. Radzi bagaimanapun memohon mahkamah membenarkan permohonan pihaknya untuk tertuduh dilepas tanpa dibebaskan sekiranya terdapat keperluan untuk kes tersebut dibuka semula kelak.

Namun, peguam Muhamad Syahrul Nizam Mohd. Rabi yang mewakili Sugu membantah permohonan berkenaan memandangkan pengadu iaitu Pavitra yang merupakan saksi utama sudah menarik balik kes tersebut dan tiada keperluan untuk kes itu dituduh semula.

Berdasarkan pertuduhan, Sugu didakwa dengan sengaja menyebabkan kecederaan di bahagian bibir, pipi sebelah kiri dan lengan kanan isterinya dengan menggunakan telefon bimbit dan hulu sabit.

Dia didakwa melakukan kesalahan tersebut di parkir Hospital Raja Permaisuri Bainun (HRPB) di sini, antara pukul 4 hingga 6 petang pada 21 Julai lalu.

Perbuatan itu didakwa mengikut Seksyen 324 Kanun Keseksaan dibacakan bersama Seksyen 326A Kanun Keseksaan yang memperuntukkan hukuman penjara sehingga 10 tahun atau denda atau sebat jika sabit kesalahan.

Dalam pada itu di mahkamah sama, Hakim Norashima menetapkan tarikh 22 Oktober ini bagi sebutan semula kes ke atas Sugu yang didakwa memiliki senjata berbahaya iaitu sebilah sabit berukuran 66 sentimeter bertulis Tiger.

Sugu didakwa memiliki sabit berkenaan di lokasi sama iaitu di parkir HRPB pada pukul 6 petang, 21 Julai lalu.

Bagi kesalahan tersebut dia didakwa mengikut Seksyen 6 (1) Akta Bahan-Bahan Kakisan dan Letupan dan Senjata Berbahaya 1958 yang boleh dipenjara maksimum 10 tahun dan sebatan jika sabit kesalahan. — AlHijrah Online / Hamimah Hamid.


BURUH MENGAKU TIDAK BERSALAH SEBABKAN KEMATIAN ANAK SEPUPU

KOTA BHARU: Seorang buruh mengaku tidak bersalah di Mahkamah Seksyen di sini hari ini terhadap pertuduhan menyebabkan kematian anak sepupunya dengan melakukan perbuatan cuai dan memiliki selaras senapang patah serta empat butir peluru hidup pada 12 Mei lepas.

Nik Nazli Nik Mohd Mustapha, 39, didakwa menyebabkan kematian Mohamad Hasmizi Zudin Che Hasmi, 26, di Kompartment 42, Hutan Simpan Kekal Ulu Sat, Kelantan Timur, Machang antara 2 pagi hingga 3 pagi pada 12 Mei lepas.

Dia dituduh mengikut Seksyen 304A Kanun Keseksaan yang membawa hukuman penjara dua tahun atau denda atau kedua-duanya sekali, jika sabit kesalahan.

Bagi pertuduhan kedua pula, dia didakwa memiliki selaras senapang patah dan empat butir peluru hidup dengan cara menyalahi undang-undang di kaki bukit belakang Pejabat Tapak Semaian Jabatan Perhutanan, Bukit Batu Tapong, Machang, kurang 1 tengah hari pada tarikh tersebut.

Pertuduhan di bawah Seksyen 8 Akta Senjatapi (Penalti Lebih Berat) 1971 yang membawa hukuman penjara maksimum 14 tahun dan juga sebatan tidak kurang daripada enam kali, jika disabitkan kesalahan.

Pendakwaan dikendalikan Timbalan Pendakwa Raya Wan Nurul Hanini Wan Ahmad Shukry manakala tertuduh tidak diwakili peguam.

Hakim Mohd Zul Zakiqudin Zulkifli menetapkan 25 Jun sebagai tarikh sebutan semula kes.–AlHijrah Online


KAKITANGAN MAHKAMAH SYARIAH PERLIS TERIMA RASUAH DIREMAN

KANGAR: Seorang kakitangan Mahkamah Syariah Perlis direman dua hari sehingga esok bagi membantu siasatan ke atas dakwaan meminta suapan sebagai dorongan mempercepatkan proses permohonan sabitan nasab atau permohonan dokumen anak tidak sah taraf.

Perintah reman dikeluarkan Majistret Kamaliza Md Zain di Mahkamah Majistret Kangar, hari ini.

Pengarah Suruhanjaya Pencegahan Rasuah Malaysia (SPRM) Perlis, Suzeliyana Hashim memaklumkan, suspek ditangkap di pejabat SPRM Perlis di Kangar ketika hadir untuk memberi keterangan pada jam 5.30 petang semalam.

Penahanan suspek berusia 41 tahun itu dilakukan selepas menerima aduan awam mengenai kegiatan dilakukan suspek.

Suspek disyaki meminta suapan sebanyak RM5,500 pada 17 Mac lalu daripada seorang pemohon dokumen bagi mempercepatkan permohonan dokumen anak tidak sah taraf.

Bagi kes ini suspek dipercayai sudah mengambil RM3,000 daripada jumlah diminta dan mengeluarkan resit palsu kepada pemohon.

Kes disiasat mengikut Seksyen 17a Akta SPRM 2009. – AlHijrah Online


TIGA AHLI DEWAN MUSLIMAT PAS MAUT KEMALANGAN JALAN RAYA

KUALA LUMPUR: Tiga ahli Dewan Muslimat PAS maut dalam kemalangan semasa dalam perjalanan dari menghadiri Muktamar Tahunan PAS di Shah Alam, di Kilometer 390 Lebuhraya Utara Selatan (PLUS), dekat Behrang, petang tadi

Naib Presiden PAS Datuk Idris Ahmad berkata, ketiga-tiga mangsa merupakan perwakilan daripada Muslimat PAS Sungai Petani, Kedah.

“Dengan keberkatan hari Jumaat, dukacita dimaklumkan Ustazah Taibah Sulaiman (Ketua Dewan Muslimat PAS Sungai Petani), Nor Fatihah Nabilah Bukri (Ketua Ameerah Sungai Petani ) dan Najihah Amzi (Penolong Setiausaha 1 Dewan Muslimat PAS Sungai Petani) telah kembali ke Rahmatullah akibat kemalangan seusai Muktamar PAS Pusat di Shah Alam.

“Semoga mereka semua ditempatkan di syurga-Nya. Amin,” katanya.

AlHijrah Online setakat ini masih menunggu laporan polis berhubung kejadian. –AlHijrah Online


LARANG GADIS BELAJAR SENI, TALIBAN TUTUP SEKOLAH KESENIAN

KABUL: Taliban telah menutup sebuah sekolah kesenian di wilayah Herat di barat Afghanistan selepas mendapat tahu terdapat gadis belajar di sekolah itu, memetik sumber, lapor Sputnik.

Menurut sumber itu, pada 5 Sept lalu, pihak kementerian yang berkaitan telah menutup Galeri Kamaleddin Behzad.

Galeri itu juga berfungsi sebagai sekolah seni untuk mengajar seni khat kepada dua gadis. Galeri itu ditubuhkan di bawah kerajaan terdahulu dan beroperasi selama 40 tahun, tambah sumber itu.

Taliban telah menyekat hak wanita untuk mengembara, belajar dan bekerja, sejak menguasai Afghanistan pada Ogos 2021, selepas pengunduran tentera antarabangsa dan kejatuhan kerajaan yang disokong Amerika Syarikat (AS).

Pada akhir tahun 2022, Taliban melarang gadis dan wanita daripada menghadiri sekolah menengah dan institusi pengajian tinggi.

Tindakan itu menerima kecaman antarabangsa, dengan banyak negara dan Pertubuhan Bangsa-Bangsa Bersatu menggesa pihak berkuasa Afghanistan untuk menarik balik sekatan ke atas hak wanita. –AlHijrah Online


PEJA TUMPAS, ANWAR RAMPAS TAMBUN

KUALA LUMPUR: Pengerusi Pakatan Harapan Datuk Seri Anwar Ibrahim menumpaskan Datuk Seri Ahmad Faizal Azumu di kerusi Parlimen Tambun, Perak dalam Pilihan Raya Umum ke-15.–AlHijrah Online

MENYUSUL LANJUT


IMARET BANTU TINGKATKAN KAPASITI KESIHATAN DI LABUAN

LABUAN: Imam Response & Relief Team (IMARET) melalui kerjasama MAS Kargo telah menghantar lebih 5,000 keperluan perubatan PPE bernilai RM65,000 kepada Hospital Labuan.

Menurut IMARET, ia merupakan sumbangan fasa kedua pertubuhan bukan kerajaaan (NGO) itu kepada Hospital Labuan selepas sumbangan fasa pertama yang telah disampaikan pada 7 Jun 2021.

“Pada awal bulan Jun, Labuan mencatatkan kadar kebolehjangkitan (R-naught) tertinggi di Malaysia iaitu 1.55.

“Manakala pada pertengahan bulan Jun, 7 hari kadar insiden per populasi di Labuan adalah tertinggi pada 291.6 (kadar insiden seluruh negara 119.7),” jelas kenyataan IMARET.

Sejak kemuncak gelombang ketiga yang bermula April 2021, IMARET dilapor telah aktif membantu meningkatkan kapasiti kesihatan di seluruh negara dengan menyumbang keperluan barangan perubatan bernilai RM320,000.

Di Lembah Klang, lebih 400 sukarelawan IMARET telah ditugaskan untuk membantu tujuh Pusat Penilaian COVID-19 (CAC) di lima daerah dan empat pusat pemberian vaksin (PPV) di tiga daerah.

Melalui kerjasama Pejabat Kesihatan Daerah Petaling, IMARET juga turut membantu dalam pemberian vaksin “outreach” kepada pusat penjagaan warga emas di seluruh daerah Petaling.

“Mulai bulan hadapan, IMARET akan memulakan bantuan dalam program pemberian vaksin outreach kepada kumpulan rentan seperti pesakit terlantar dan juga komuniti orang asli di pedalaman,” kata kenyataan IMARET. — AlHijrah Online


ISU DAGING: KOMENTAR TANPA BUKTI KUKUH JEJAS KEPERCAYAAN SIJIL HALAL MALAYSIA

KUALA LUMPUR: Sebarang komentar berhubung isu penyeludupan daging yang tidak disertakan dengan bukti yang kukuh dikhuatiri boleh menjejaskan kepercayaan terhadap pensijilan halal Malaysia di peringkat domestik dan antarabangsa.

Timbalan Ketua Pengarah (Operasi) Jabatan Kemajuan Islam Malaysia (JAKIM), Datuk Abdul Aziz Jusoh berkata, isu berkenaan masih dalam siasatan Kementerian Perdagangan Dalam Negeri dan Hal Ehwal Pengguna (KPDNHEP) dan semua pihak diharap tidak memberi sebarang ulasan dan pandangan yang boleh menjejaskan kredibiliti kes.

“Perkara ini secara tidak langsung boleh menimbulkan keresahan dalam kalangan masyarakat dan boleh menjejaskan pengimport dan pengusaha industri daging negara yang telah mendapat pengesahan halal yang sah.

“Kerajaan Malaysia telah menetapkan bahawa pengimportan daging dan produk daging hanya dibenarkan daripada abatoir atau loji pemprosesan yang diluluskan oleh Jabatan Perkhidmatan Veterinar Malaysia (DVS) dan JAKIM,” jelasnya dalam kenyataan media hari ini.

Tambah Abdul Aziz, daging dan produk daging yang diimport masuk ke Malaysia juga perlu pengesahan halal dari badan pensijilan halal luar negara yang diiktiraf oleh JAKIM.

“Pengimport juga perlu mengemukakan bersama sijil kesihatan daripada pihak berkuasa veterinar negara pengeksport dan kelulusan permit import dari Jabatan Perkhidmatan Kuarantin dan Pemeriksaan Malaysia (MAQIS) sebelum daging dan produk daging tersebut dibenarkan masuk ke pasaran negara ini,” katanya.

Dalam pada itu ujarnya, mana-mana pihak yang mempunyai maklumat mengenai isu penyeludupan daging dan penyalahgunaan kuasa disaran melaporkannya kepada pihak berkuasa yang berkaitan.

Berhubung isu penyeludupan daging, Abdul Aziz berkata semua pihak dimohon untuk menghormati proses tindakan yang sedang dijalankan oleh pihak berkuasa dan beliau berharap pihak yang bertanggungjawab dalam kes ini dapat dibawa ke muka pengadilan– AlHijrah Online


SULTAN JOHOR DIPILIH AGONG KE-17, SULTAN NAZRIN SEBAGAI TIMBALAN

KUALA LUMPUR: Sultan Johor Sultan Ibrahim Almarhum Sultan Iskandar hari ini dipilih sebagai Yang di-Pertuan Agong ke-17 bagi tempoh lima tahun, berkuat kuasa 31 Jan 2024.

Penyimpan Mohor Besar Raja-Raja Tan Sri Syed Danial Syed Ahmad dalam kenyataan hari ini memaklumkan pemilihan itu dibuat pada Mesyuarat Majlis Raja-Raja ke-263 (Khas) di Istana Negara, hari ini.

Sultan Ibrahim akan menggantikan Al-Sultan Abdullah Ri’ayatuddin Al-Mustafa Billah Shah yang bakal menamatkan tempoh pemerintahan pada 30 Jan tahun depan.

Mesyuarat itu turut memilih Sultan Perak Sultan Nazrin Shah sebagai Timbalan Yang di-Pertuan Agong bagi tempoh sama.

Mesyuarat Khas Majlis Raja-Raja hari ini, yang dipengerusikan oleh Sultan Terengganu Sultan Mizan Zainal Abidin, dihadiri oleh semua Raja-Raja Melayu, kecuali Kelantan dan Perlis.

Kenyataan itu menyebut menurut peruntukan Paragraf 3, Bahagian Pertama, Jadual Ketiga Perlembagaan, keputusan Majlis Raja-Raja itu telah dikemukakan kepada kedua-dua Dewan Rakyat dan Dewan Negara.

“YAB Perdana Menteri juga telah dimaklumkan,” kata Syed Danial. — AlHijrah Online


RAKYAT MALAYSIA KE INDONESIA DIMINTA MENDAFTAR DI KEDUTAAN

JAKARTA: Rakyat Malaysia yang berada atau berkunjung ke Indonesia, diminta mendaftar dengan kedutaan Besar Malaysia di Indonesia, berikutan perkembangan terkini di negara ini yang dikesan tersenarai dalam negara dijangkiti virus COVID-19.

Pada 2 Mac lepas, Presiden Indonesia Joko Widodo (Jokowi) mengesahkan dua rakyatnya positif COVID-19, menjadikan ia kes pertama di negara berpenduduk lebih 270 juta orang itu.

Jokowi berkata dua warganegara itu ialah seorang wanita berusia 64 tahun dan anak perempuannya, 31, berasal dari Depok, sebuah kota berhampiran Jakarta.

Jokowi berkata kedua-dua rakyatnya itu dilaporkan bertemu dan berurusan dengan seorang warga Jepun yang ke Indonesia baru-baru ini (14 Feb), sebelum warga Jepun itu berlepas ke Malaysia yang kemudiannya disahkan positif virus itu.

“Rakyat Malaysia juga dinasihat agar mematuhi arahan dan merujuk kepada maklumat yang tepat daripada pihak berkuasa tempatan,” menurut kenyataan itu.

Berdasarkan rekod, lebih 2 juta rakyat Malaysia berkunjung ke Indonesia setiap tahun. — BERNAMA


JELAJAH PEDULI UMMAH MAPIM TERUS BANTUAN KE PULAU PINANG

Konvoi Jelajah Peduli Ummah Majlis Perundingan Pertubuhan Islam Malaysia (MAPIM) diteruskan ke Pulau Pinang untuk membantu kelompok yang terjejas.

Laporan Berita AlHijrah 20 Mei 2020. — AlHijrah Online


MACAU SCAM: GURU RUGI RM20,000

KUANTAN: Seorang guru mengalami kerugian hampir RM20,000 selepas ditipu oleh sindiket ‘Macau Scam’ dengan memperdaya mangsa terlibat kegiatan pengubahan wang haram.

Wanita yang berusia 37 tahun itu dihubungi individu yang menyamar sebagai pegawai Lembaga Hasil Dalam Negeri (LHDN), pagi kelmarin.

Mangsa dimaklumkan mempunyai tunggakan cukai perniagaan syarikatnya, tetapi mangsa menafikan mempunyai syarikat seperti yang dinyatakan.

Bagaimanapun mangsa cuba diyakinkan oleh sindiket tersebut dengan menyambungkan talian tersebut kepada individu lain yang menyamar sebagai anggota polis.

Ketua Jabatan Siasatan Jenayah Komersial Pahang, Superintenden Mohd. Wazir Mohd. Yusof berkata, individu yang menyamar polis itu menuduh mangsa terlibat jenayah pengubahan wang haram.

“Pengadu diarahkan untuk memuat turun aplikasi (palsu) Bank Negara Malaysia (BNM) dan disuruh mengisi butir-butir peribadi termasuk kata laluan perbankan secara dalam talian.

“Setelah selesai perbualan telefon, mangsa menyedari wang di dalam akaunnya telah dipindahkan ke akaun milik individu tidak dikenali melibatkan lima transaksi.

“Mangsa telah mengalami kerugian berjumlah RM19,950 dan mangsa telah membuat laporan di Balai Polis Jaya Gading dan kes disiasat mengikut Seksyen 420 Kanun Keseksaan,” katanya dalam satu kenyataan.

Sehubungan itu, Mohd. Wazir menasihati orang ramai untuk tidak memuat turun dan mengisi sebarang maklumat dalam aplikasi palsu BNM seperti diarahkan mana-mana individu.

Mohd Wazir juga meminta mana-mana individu untuk menamatkan terus perbualan telefon dengan pegawai LHDN palsu yang menyambungkan talian kepada agensi lain kerana ianya tidak diamalkan oleh mana-mana agensi penguatkuasa.—AlHijrah Online


QARI CILIK, AHMAD AZFAR DINOBAT ANUGERAH KHAS TOKOH MURID KAFA

MELAKA: Qari Cilik Ahmad Azfar Azraie, 12, dinobatkan sebagai penerima Anugerah Khas Tokoh Murid Kelas al-Quran dan Fardhu Ain (KAFA) 2023 pada Konvensyen KAFA Peringkat Kebangsaan di MITC Melaka, hari ini.

Ahmad Azfar membawa pulang hadiah wang tunai sebanyak RM1,500 dan sijil penghargaan yang disampaikan Yang di-Pertua Negeri Melaka Tun Mohd Ali Mohd Rustam bersama Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Ahmad Azfar yang aktif dalam pertandingan Tilawah al-Quran berjaya menempa nama bukan sahaja dalam Malaysia malah di peringkat antarabangsa.

Anak kepada Qari Azraie Abdul Hak itu pernah menjadi Johan Tilawah KAFA Peringkat Kebangsaan 2021 dan 2023 dan Johan Tilawah e-Tarannum Sekolah-Sekolah Rendah Kebangsaan pada tahun 2020 dan 2021.

Di peringkat antarabangsa, Ahmad Azfar juga merangkul Naib Johan Tilawah Antarabangsa Tijan Nour anjuran negara Qatar pada 2023, juga Johan Tilawah Peringkat Antarabangsa Mazamir Dawud kategori bawah 15 tahun di Algeria 2022. — AlHijrah Online


140 penduduk haram ceroboh masjid Al-Aqsa

Pagi semalam, sekali lagi sekumpulan
penduduk haram Israel dengan diiringi polis telah menyerbu dan menceroboh masjid
Al-Aqsa.

Agensi berita Quds Press memetik
kenyataan daripada Jabatan Islamic Awqaf Baitulmaqdis, Polis Israel telah
membenarkan 43 orang penduduk haram Israel memasuki masjid Al-Aqsa pagi Selasa
bagi melaksanakan ritul Talmud.

Pada waktu yang sama, 83 penduduk
daripada pelbagai intitusi agama yahudi dan universiti turut menceroboh masjid
al-Aqsa sambil diiringi polis Israel.

Israel menempatkan ramai pegawai polis di perkarangan masjid Al-Aqsa bagi menjaga keselamatan para penceroboh sehingga mereka meninggalkan kawasan tersebut melalui pintu al-Silsila. – Al-Quds Foundation Malaysia


LELAKI MAUT TERTIMBUS KETIKA MENCARI EMAS

SETIU: Seorang lelaki maut akibat tertimbus dalam runtuhan tanah semasa kerja-kerja mencari emas di kawasan lombong emas di Kampung Air Sejuk pada jam 5 petang semalam.

Menurut Ketua Polis Daerah Setiu, Deputi Superintendan Afandi Hussin, ketika kejadian Mohd Johari Mohd Asri, 34, ke kawasan berkenaan bersama ibu dan bapanya untuk melombong emas sebelum mangsa tertimbus.

Kata Afandi, anggotanya bergegas ke lokasi sebaik menerima laporan berkenaan dan disertai anggota bomba bagi operasi mencari dan menyelamat mangsa.

Menurutnya, semasa kejadian, keadaan cuaca hujan lebat yang turun sekejap-sekejap menyebabkan tanah di kawasan tersebut menjadi lembut.

Katanya, mayat mangsa kemudian ditemui di dalam lubang sedalam kira-kira tiga meter pada jam 7 petang dan berjaya dikeluarkan setengah jam kemudian.

Ujarnya, usaha mengeluarkan mangsa perlu dilakukan dengan bantuan jentolak kerana keadaan lombong yang bertanah liat dan berpasir serta mudah runtuh.

Afandi berkata, mayat mangsa yang juga bapa kepada dua anak itu kemudian dihantar ke Hospital Setiu oleh pihak polis untuk tindakan lanjut. –AlHijrah Online


KEWANGAN ISLAM PENTING DALAM KEADILAN SOSIAL

KUALA LUMPUR : Kewangan Islam kini semakin penting dan telah mengalami pengembangan ketara sejak beberapa tahun kebelakangan ini kerana ia dilaksanakan berdasarkan prinsip adil, saksama dan beretika yang membawa kepada kesejahteraan sosial.Menteri di Jabatan Perdana Menteri Datuk Seri Dr Mujahid Yusof berkata prinsip Kewangan Islam adalah berteraskan keadilan sosial dan kemakmuran ekonomi serta menggalakkan aktiviti ekonomi mampan.

“Etika berkenaan bukan hanya terpakai kepada kehidupan peribadi umat Islam, tetapi juga dalam semua aspek termasuk cara mereka menjalankan perniagaan. Prinsip tahap tinggi seperti memimpin manusia di muka bumi, integriti dan ikhlas menyediakan asas untuk kerangka etika perniagaan,” katanya.Beliau berkata demikian dalam ucapan pada majlis pelancaran Bicara Pelaburan ESG 2019 Bank Islam Malaysia Bhd di sini, hari ini.Mujahid juga berkata pengurusan dana Islam adalah berpandukan prinsip Kewangan Islam yang menzahirkan niat yang jelas untuk memenuhi keperluan kewangan peserta dengan penuh integriti, dan secara nyata, adil, boleh dipercayai dan amanah, dan pada masa yang sama memastikan pengagihan kekayaan lebih saksama.Sementara itu, ketika ditanya mengenai kenyataan Timbalan Menteri di Jabatan Perdana Menteri, Fuziah Salleh bahawa Lembaga Tabung Haji (TH) telah menjual saham dan harta berjumlah RM1.2 bilion sehingga 30 Jun lepas, beliau berkata ia berada di landasan yang betul.“Itulah jawapan dia dan ini bermakna kita bergerak di landasan yang betul,” katanya.Semalam pada persidangan Dewan Rakyat, Fuziah dilaporkan berkata penjualan saham, instrumen kewangan dan hartanah itu telah menghasilkan keuntungan RM61 juta kepada TH. — BERNAMA


DARURAT: RAJA-RAJA MELAYU BERMESYUARAT ESOK

KUALA LUMPUR: Raja-raja Melayu akan mengadakan mesyuarat khas di Istana Negara esok bagi membincangkan cadangan yang dibentangkan Perdana Menteri Tan Sri Muhyiddin Yassin kepada Yang di-Pertuan Agong Al-Sultan Abdullah Ri’ayatuddin Al Mustafa Billah Shah Ibni Almarhum Sultan Haji Ahmad Shah Al-Musta’in Billah semalam.

Lapor The Star, sumber Istana Negara memaklumkan, Al-Sultan Abdullah, bertitah bahawa mesyuarat tersebut bertujuan bagi mendapatkan pandangan daripada semua raja berhubung pengumuman darurat.

Menurut laporan, mesyuarat tersebut dijadualkan bermula pada 2.30 petang esok.

Dilaporkan mesyuarat khas itu tidak akan melibatkan Yang di-Pertuan Negeri atau mana-mana ahli politik.

Sekurang-kurangnya enam Sultan dilapor telah mengesahkan kehadiran esok, bagaimanapun hampir semua raja-raja Melayu dijangka hadir.

Al-Sultan Abdullah sebelum ini bertitah akan bertemu dengan raja-raja Melayu di Istana Negara bagi memperhalusi syor-syor yang telah dikemukakan Perdana Menteri selepas beliau mempengerusikan Mesyuarat Khas Jemaah Menteri di Putrajaya semalam. — AlHijrah Online


382 ORANG ASLI KG RAS TERIMA BEKALAN AIR TERAWAT

SUNGKAI: Seramai 382 orang asli suku Semai daripada 62 keluarga di Kampung Ras di sini menikmati bekalan air terawat dengan pelaksanaan Projek Bekalan Air Bersih Etiqa dikelolakan Pasukan Tindakan dan Bantuan Persatuan Perubatan Islam Malaysia (IMARET) dengan kerjasama Pejabat Kesihatan Daerah Batang Padang.

Projek bekalan air bersih menggunakan Sistem Rawatan Air SAFEWHERE (Safe Water Everywhere) dibangunkan IMARET itu dibiayai sepenuhnya oleh Etiqa, termasuk kos penyelenggaraan untuk tempoh dua tahun.

Sistem rawatan air yang lengkap dengan pra-rawatan, tapisan dan juga sistem ‘ultraviolet’, dijana menggunakan kuasa solar dan dijangka berupaya untuk menghasilkan lebih 10,000 liter air terawat setiap hari selain mampu bertahan lama di lapangan dengan kadar penyelenggaraan minima.

Sebelum ini, penduduk kampung terbabit terpaksa menggunakan air bukit untuk menjalankan aktiviti harian, termasuk untuk memasak dan diminum, menyebabkan mereka terdedah kepada pencemaran air yang boleh memudaratkan kesihatan mereka dalam jangka masa panjang.

Majlis ringkas perasmian projek bekalan air itu semalam disempurnakan Pengurus Wilayah Bahagian Utara Etiqa, Haslinda Omar dan Presiden Persatuan Perubatan Islam Malaysia (IMAM), Dr Muhamad Yusri Musa sambil disaksikan Pegawai Kesihatan Daerah Batang Padang, Dr Raja Mohd Azim Raja Haron. Majlis tersebut turut menyaksikan pemberian 300 pek makanan kepada penduduk sekitar.

“Kami sangat berbesar hati kerana dapat merealisasikan usaha murni ini dengan kerjasama IMARET. Diharapkan dengan kemudahan sistem rawatan air yang disediakan, risiko penduduk kampung untuk terdedah kepada pencemaran air dapat dikurangkan.

”Bukan itu sahaja, semoga projek ini dapat memudahkan kelangsungan aktiviti harian mereka dengan bekalan air yang bersih secara berterusan sepanjang tahun. Mudah-mudahan, penduduk kampung dapat memanfaatkan sepenuhnya kemudahan yang disediakan dengan baik dan terpelihara,” kata Haslinda.

Dr Muhammad Yusri berkata sistem rawatan air SAFEWHERE di Kampung Ras itu merupakan sistem ke-31 dibangunkan di dalam dan luar negara bagi membekalkan air terawat kepada kelompok memerlukan.

“Sebagai sebuah organisasi yang berteraskan kesihatan, kami amat menitikberatkan penggunaan air yang selamat bagi penggunaan harian. Semoga dengan usaha sama seperti ini, lebih banyak komuniti dapat menikmati air terawat seperti kita di bandar,” katanya.

Tok Batik Kg Ras, Nasir Bah Manding berterima kasih atas usaha menyediakan sistem bekalan air terawat yang memberikan manfaat langsung kepada penduduk di kampung orang asli itu.

“Sekarang kami boleh minum air bersih tak perlu guna air bukit yang mungkin tak selamat dan sebabkan kami sakit,” katanya.

– AlHijrah Online


PRN: POLIS TAHAN LELAKI BAKAR BENDERA PAKATAN HARAPAN

SHAH ALAM: Polis menahan seorang lelaki yang bertindak membakar bendera parti politik Pakatan Harapan serta merosakkan gegantung (banner) di Taman Damai, Batu Arang, Gombak, semalam.

Ketua Polis Selangor Datuk Hussein Omar Khan berkata, kes tersebut disiasat mengikut Seksyen 435 Kanun Keseksaan.

“Seksyen 435 Kanun Keseksaan mendefinisikan khianat dengan api atau benda letupan dengan niat hendak menyebabkan kerosakan yang berharga sebanyak RM50 atau lebih.

“Jika sabit kesalahan, boleh dihukum penjara selama tempoh boleh sampai tujuh tahun dan boleh dikenakan denda,” katanya dalam satu kenyataan hari ini.

Hussein berkata, pihaknya menerima 67 laporan dan membuka dua kertas siasatan di bawah Seksyen 427 Kanun Keseksaan dan Seksyen 435 akta sama berkaitan pilihan raya negeri (PRN), pada Ahad.

Sebanyak 65 laporan polis diklasifikasikan sebagai NOD (no offence diclosed) iaitu laporan polis yang dibuat tidak ada berlakunya apa-apa kesalahan dan tangkapan, katanya.

“Laporan itu dibuat oleh pasukan Ops Cantas yang melakukan pemeriksaan di beberapa lokasi Ops Cantas PRN Selangor,” katanya.

Dalam perkembangan lain, Polis Selangor turut mendapati tiga kempen dijalankan tanpa permit selain 276 kempen dan 105 ceramah dijalankan dengan memiliki permit.

“Semua calon parti serta penganjur perlu memastikan agar tidak menyentuh isu-isu sensitif dan fitnah ketika ceramah diadakan selain tidak memuat naik sebarang kenyataan di media sosial yang boleh mendatangkan provokasi terhadap parti lain,” katanya lagi.

Jika berlaku kesalahan, kes boleh disiasat di bawah Seksyen 233 Akta Komunikasi dan Multimedia 1998 iaitu membabitkan penggunaan tidak wajar kemudahan atau perkhidmatan rangkaian.—AlHijrah Online


AGONG, PERMAISURI BERKENAN KERAJAAN TIDAK BAYAR EMOLUMEN DIRAJA ENAM BULAN

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan supaya kerajaan tidak membayar Emolumen Diraja kepada Seri Paduka berdua selama enam bulan mulai Mac hingga Ogos.

Datuk Pengelola Bijaya Diraja Istana Negara Datuk Ahmad Fadil Shamsuddin berkata perkenan oleh Al-Sultan Abdullah dan Tunku Azizah bertujuan membantu meringankan beban kerajaan dalam menangani pandemik COVID-19, serta menyahut keputusan kerajaan memotong dua bulan gaji perdana menteri, menteri serta timbalan menteri dan disalurkan ke Tabung COVID-19.

“Perkenan Seri Paduka Baginda Berdua ini turut mencerminkan keprihatinan dan keperibadian tinggi Seri Paduka Baginda Berdua terhadap perkembangan terkini pandemik ini dan situasi kewangan negara,” katanya dalam kenyataan hari ini. — BERNAMA


MALAYSIA-ARAB SAUDI BERBINCANG MENGENAI HAL EHWAL JEMAAH HAJI

MAKKAH: Menteri Haji dan Umrah Arab Saudi Dr Mohammed Saleh bin Taher Benten menerima kunjungan hormat Menteri di Jabatan Perdana Menteri Malaysia, Datuk Seri Dr Mujahid Yusof Rawa di sini pada Isnin.

Agensi Akhbar Arab Saudi (SPA) melaporkan bahawa semasa pertemuan itu, mereka membincangkan isu-isu berkaitan hal ehwal jemaah Malaysia.

Kedua-dua pihak juga mengadakan mesyuarat rasmi bagi membincangkan pengurusan dan persiapan untuk melayan jemaah dari Malaysia semasa musim Haji 1441H/2020M.

Kedua-dua pihak menandatangani satu perjanjian bagi mengatur ketibaan jemaah dari Malaysia dan menguruskan perkhidmatan yang bakal disediakan untuk mereka sepanjang berada di Tanah Suci. — BERNAMA


COVID-19: TUJUH KES BAHARU, ANGKA TERENDAH SEJAK PKP

KUALA LUMPUR: Hanya tujuh kes baharu positif Covid-19 direkodkan di Malaysia hari ini, angka terendah dicatatkan sejak pelaksanaan Perintah Kawalan Pergerakan (PKP).

Ketua Pengarah Kesihatan, Datuk Dr Noor Hisham Abdullah berkata daripada tujuh kes itu, lima adalah kes tempatan.

“Daripada tujuh kes baharu dilaporkan, dua adalah kes import yang mendapat jangkitan di luar negara, manakala lima lagi penularan di dalam negara membabitkan warganegara Malaysia,” katanya pada sidang media harian Covid-19 di Putrajaya hari ini.

Dr Noor Hisham berkata tambahan tujuh kes baharu itu menjadikan jumlah kes positif wabak berkenaan di Malaysia kini mencecah 8,329.

Beliau berkata 20 kes pulih dan dibenarkan pulang hari ini.

Tiada pertambahan kes kematian direkodkan hari ini menjadikan jumlah maut kekal 117 kes. – AlHijrah Online.


UNSC SOKONG PELAN DAMAI DI SUDAN SELATAN

JUBA :  Majlis Keselamatan Pertubuhan Bangsa-Bangsa Bersatu (UNSC), diketuai Afrika Selatan dan Amerika Syarikat (AS), menyokong usaha damai di Sudan Selatan lapor agensi pada Sabtu.

“Jika peluang ini tidak digunakan untuk melaksanakan perjanjian damai, masa yang lebih lama akan diperlukan untuk berbuat demikian. Kami berada di sini bagi memberi sokongan terhadap pelaksanaan usaha damai,” kata Duta Jerry Matthews Matjila dari Afrika Selatan pada pertemuan dengan pihak yang terlibat dengan perjanjian dama

Beliau meminta pemimpin Sudan Selatan untuk menyelesaikan isu yang berlaku secara damai dan semua pihak haruslah saling bertolak-ansur untuk kebajikan rakyat.

“Apa yang (pemimpin pembangkang Riek) Machar mahukan ia bukan mustahil tetapi memerlukan pemimpin politik yang boleh berkompromi,” katanya.Menurut agensi, duta Besar AS Kelly Craft berkata pihaknya tidak berpuas hati dengan permintaan Machar.“Kami tidak berpuas hati dengan kenyataan Machar yang keamanan akan terjejas jika pengaturan keselamatan dan beberapa isu tidak dapat diselesaikan, namun gembira dengan komitmen presiden untuk mengadakan rundingan damai bulan depan,” kata Craft.Ketua pembangkang Riek Machar berkata pihaknya tidak akan menyertai kerajaan jika aspek keselamatan tidak ditangani sepenuhnya. — AGENSI


KADAR TAMBANG FERI KE LANGKAWI PADA HARGA BAHARU BERKUAT KUASA ESOK

ALOR SETAR: Konsortium Ferry Line Ventures Sdn Bhd gabungan daripada tujuh syarikat feri penumpang terbesar di negara ini mengumumkan kenaikan kadar tambang baharu bagi laluan feri Langkawi ke Kuala Perlis dan Kuala Kedah berkuat kuasa esok.

Pengurus Sumber Manusia dan Operasi konsortium itu Kapten Dr Baharin Baharom berkata kadar tambang baharu laluan Langkawi-Kuala Perlis dan Kuala Perlis-Langkawi bagi golongan dewasa dan kanak-kanak warganegara meningkat sebanyak RM3 iaitu masing-masing akan berharga RM21 dan RM16.

“Harga tambang baharu bagi dewasa bukan warganegara pula ialah RM27 iaitu meningkat sebanyak RM9 manakala tambang kanak-kanak bukan warganegara pula RM19.50 berbanding RM13 kadar tambang asal,” katanya dalam kenyataan hari ini.

Baharin berkata kadar tambang baharu bagi laluan Langkawi-Kuala Kedah dan Kuala Kedah-Langkawi pula adalah RM26.50 bagi golongan dewasa warganegara berbanding RM23 sebelum ini manakala RM20.50 bagi kanak-kanak warganegara iaitu meningkat sebanyak RM3.50.

“Tambang baharu bagi dewasa bukan warganegara pula adalah RM34.50 berbanding RM23 harga asal manakala tambang kanak-kanak bukan warganegara pula ialah RM25.50 iaitu meningkat sebanyak RM8.50 daripada kadar tambang asal,” katanya.

Bagaimanapun, beliau berkata kadar tambang bagi dewasa, kanak-kanak, Orang Kurang Upaya (OKU) dan warga emas berusia 60 tahun ke atas yang merupakan penduduk pulau itu kekal bagi kedua-dua laluan feri berkenaan.

Ketika ini kadar tambang penduduk dewasa dan kanak-kanak dari Langkawi-Kuala Perlis dan Kuala Perlis-Langkawi adalah RM15 dan RM10 manakala RM10 dan RM13 bagi golongan OKU dan warga emas.

Harga tambang dewasa dan kanak-kanak dari Langkawi-Kuala Kedah dan Kuala Kedah-Langkawi pula pada kadar RM20 dan RM14 manakala OKU dan warga emas masing-masing RM14 dan RM17. – AlHijrah Online


PEPERIKSAAN SPM 2022 BERMULA 30 JANUARI

PUTRAJAYA: Peperiksaan Sijil Pelajaran Malaysia (SPM) 2022 akan dilaksanakan mulai 30 Jan hingga 15 Mac depan melibatkan ujian amali sains, ujian bertutur, ujian mendengar dan peperiksaan bertulis, demikian menurut Kementerian Pendidikan (KPM).

KPM dalam kenyataan hari ini berkata seramai 403,637 calon akan menduduki peperiksaan bertulis yang diadakan antara 20 Feb hingga 15 Mac.

Ujian Amali Sains (Fizik) akan diadakan pada 30 Jan membabitkan 93,490 calon, Ujian Amali Sains (Biologi) pada 31 Jan membabitkan 74,642 calon, dan pada 2 Feb, seramai 94,672 calon akan menduduki Ujian Amali Sains (Kimia) dan 1,675 pelajar akan menduduki Ujian Amali Sains (Sains Tambahan).

Ujian Bertutur (Bahasa Melayu) akan diadakan pada 7 hingga 9 Feb melibatkan 397,854 calon, manakala Ujian Bertutur (Bahasa Inggeris) pula pada 13 hingga 15 Feb melibatkan 397,057 calon.

Ujian Mendengar (Bahasa Melayu) melibatkan 397,854 calon dan Ujian Mendengar (Bahasa Inggeris) membabitkan 397,057 calon akan diadakan pada 16 Feb.

KPM berkata seramai 131,318 petugas peperiksaan dilantik bagi memastikan kelancaran pengurusan dan pengendalian peperiksaan tersebut.

“Sebanyak 3,355 pusat peperiksaan disediakan di seluruh negara,” katanya.

“Semua calon diingatkan agar merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung,” katanya.

KPM turut mengingatkan calon supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.–AlHijrah Online


Pengusaha ikan sangkar kerugian RM350 ribu

KUALA TERENGGANU – Tujuh pengusaha ikan sangkar di Kampung Pulau Musang dan Kampung Beladau Kolam, Kuala Terengganu mengalami kerugian hampir RM350 ribu apabila ikan ternakan mereka mati.

Punca kejadian dipercayai kerana keadaan sungai yang tiada arus, mengakibatkan
air surut panjang dan menyebabkan kekurangan oksigen di dalam air.

Menurut salah seorang pemilik ikan sangkar di Pulau Musang, Mohd Sobri Muda,
beliau sedih kerana ikan dari jenis baung, patin dan tilapia sudah matang dan hanya
menunggu masa untuk dijual. Akibatnya dia terpaksa menanggung kerugian lebih RM100
ribu.

“Paginya sewaktu saya melawat sangkar ikan, ikan semua sudah timbul. Kebanyakan
sangkar memang ada ikan yang mati.

“Kita tidak tahu sebab apa ikan-ikan ini mati. Mungkin tengah dalam
siasatan lagilah,” katanya.

Tambahnya, kejadian serupa pernah berlaku tahun lalu apabila ikan
bergelimpangan timbul dan mati sehingga beliau mengalami kerugian RM50 ribu.

Sementara itu, Pengarah Perikanan Terengganu, Zawawi Ali ketika
dihubungi berkata, pihaknya telah menghantar sampel air sungai ke Jabatan Kimia
bagi mengetahui punca sebenar.

Beliau juga menasihati pengusaha ikan mengurangkan kepadatan ikan di
dalam sangkar serta membersihkan sangkar lebih kerap bagi mengelak berlaku
kekurangan oksigen dalam air yang menjurus kepada kematian ikan.


MAZLAN LAZIM DILANTIK SEBAGAI TIMBALAN KETUA POLIS NEGARA

PUTRAJAYA: Datuk Seri Mazlan Lazim dilantik sebagai Timbalan Ketua Polis Negara, yang mula berkuat kuasa hari ini.

Mazlan, 59 tahun, sebelum perlantikan terkini merupakan Pengarah Jabatan Logistik dan Teknologi Bukit Aman, mengisi kekosongan jawatan Timbalan Ketua Polis Negara yang ditinggalkan Datuk Seri Acryl Sani Abdullah Sani selepas dilantik sebagai Ketua Polis Negara pada Mei lepas.

Menteri Dalam Negeri, Datuk Seri Hamzah Zainuddin berkata, pelantikan tersebut mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dengan nasihat Perdana Menteri, Tan Sri Muhyiddin Yassin dan perakuan Suruhanjaya Pasukan Polis (SPP).

“Bagi pihak kerajaan, setinggi-tinggi terima kasih diucapkan kepada Al-Sultan Abdullah atas perkenan baginda terhadap pelantikan ini.

“Tahniah dan syabas kepada Mazlan kerana dinaikkan pangkat sebagai Timbalan Ketua Polis Negara,” katanya pada sidang media, hari ini yang turut dihadiri Acryl Sani.

Lapor BERNAMA, Mazlan dilahirkan di Kuala Kedah, beliau memiliki Ijazah Sarjana dalam bidang Pembangunan Sumber Manusia dan Ijazah Sarjana Muda dalam bidang Ekonomi Sumber.

Beliau pernah memegang jawatan sebagai Timbalan Ketua Polis Kelantan sebelum dilantik mengetuai kontinjen itu, Ketua Pengarah Bahagian Perlindungan Jabatan Perdana Menteri dan Ketua Polis Kuala Lumpur.—AlHijrah Online


WARGA EMAS LEMAS, MOTOSIKAL TERBABAS DALAM PARIT

TANJONG KARANG: Seorang lelaki warga emas ditemui lemas selepas motosikal ditunggangnya terbabas ke dalam parit di Jalan Jepun, Kampung Melaka, di sini awal pagi tadi.

Pengarah Bomba Selangor Norazam Khamis berkata, pihaknya menerima panggilan berhubung kejadian tersebut pada jam 3.40 pagi tadi.

Sejurus itu, pihaknya mengerahkan sepasukan anggota bomba dan penyelamat daripada Balai Bomba dan Penyelamat Tanjong Karang untuk ke lokasi kejadian.

“Berdasarkan laporan awal, mangsa, Mustafa Ishak, 68, dipercayai lemas akibat terbabas ke dalam parit bersama motosikal jenis Yamaha Ego.

“Anggota bomba kemudian bertindak mengangkat mangsa dan motosikalnya,” katanya ketika dihubungi hari ini.

Operasi tersebut selesai sekitar jam 5.05 pagi.—AlHijrah Online


Guru lanjut pengajian dicadang dapat insentif

BAYAN LEPAS – Kementerian Pendidikan Malaysia (KPM) akan berbincang  dengan Jabatan Perkhidmatan Awam bagi memberikan insentif kepada guru yang melanjutkan pelajaran ke peringkat sarjana dan PhD.

Menteri Pendidikan, Dr Maszlee Malik berkata, beliau akan meminta
sokongan Perdana Menteri, Tun Dr. Mahathir Mohamad untuk tujuan
tersebut.

Katanya, pihaknya juga akan memastikan guru-guru tidak
dibebani dengan tugas-tugas yang membebankan melalui pelbagai usaha yang
 telah dirangka KPM.

“KPM sedang melaksanakan inisiatif jangka sederhana bagi menangani
isu itu pada awal tahun ini dan akan diteruskan sehingga akhir 2019.

“Sebanyak
 enam inisiatif telah digariskan termasuk pelaksanaan audit SKPMg2 oleh
pihak Jemaah Nazir telah dihentikan dan sekolah perlu melaksanakan audit
 kendiri, pengawasan peperiksaan Sijil Pelajaran Malaysia pada waktu
persekolahan dan memudahkan sekolah mendapat maklumat melalui analisis
peperiksaan awam.

“Selain itu, pembinaan sistem rekod kesihatan
murid secara online, memansuhkan ujian aptitud tahun 3 dan peruntukan
RM35.2 juta untuk keperluan guru cuti bersalin, cuti sakit dan bercuti
melebihi 28 hari,” katanya ketika berucap pada Sambutan Hari Guru
Peringkat Kebangsaan 2019 di Pusat Konvensyen Setia Spice di sini hari
ini.

Perasmian majlis itu disempurnakan oleh Dr Mahathir.

Menurut  Maszlee, antara inisitif lain yang turut diambil KPM ialah menyediakan  perlindungan insurans guru dengan ditanggung sepenuhnya oleh kerajaan  selepas selesai menyemak dan menggubal prosedur operasi standard  keselamatan guru. – SINAR HARIAN


SOLAT JUMAAT: SYARAT LENGKAP VAKSIN, DOS PENGGALAK HANYA TERPAKAI DI SELANGOR

KUALA LUMPUR: Syarat lengkap vaksinasi serta dos penggalak bagi jemaah untuk menunaikan solat Jumaat hanya terpakai kepada masjid dan surau di negeri Selangor.

Perkara tersebut dirujuk berkenaan prosedur operasi standard (SOP) solat Jumaat yang ditetapkan kerajaan Negeri Selangor melalui surat pekeliling Jabatan Agama Islam Selangor (JAIS) bertarikh 21 Februari 2022.

Timbalan Ketua Pengarah (Dasar) Jabatan Kemajuan Islam Malaysia (JAKIM) Datuk Hakimah Mohd Yusoff berkata, SOP solat berjemaah di masjid dan surau di negeri-negeri lain masih seperti biasa.

Berkenaan penentuan SOP, perkara tersebut tertakluk keputusan pihak berkuasa agama negeri masing-masing.

“JAKIM menghormati ketetapan yang dibuat oleh pihak berkuasa agama negeri Selangor dan menasihati umat Islam mematuhi SOP yang ditetapkan bagi memastikan usaha menjaga dan memelihara maslahah dalam mengawal penularan wabak COVID-19 mencapai matlamat,” katanya dalam satu kenyataan, hari ini.

Sebelum ini, AlHijrah Online melaporkan kerajaan Selangor telah menetapkan syarat menerima vaksin lengkap dua dos dan vaksin penggalak (booster) bagi membolehkan jemaah hadir ke masjid dan surau untuk menunaikan Solat Jumaat.–AlHijrah Online


WANITA PANDU LAWAN ARUS DI LEBUH RAYA DITAHAN

KULAI: Seorang wanita tempatan yang dipercayai memandu secara melawan arus di Kilometer (KM) 31.2, Lebuh Raya Utara Selatan menghala ke daerah ini semalam, ditahan di sebuah pangsapuri sekitar Kangkar Pulai, Johor Bahru petang tadi.

Ketua Polis Daerah Kulai Supt Tok Beng Yeow berkata wanita berusia 35 tahun itu yang ditahan pada 1 tengah hari tadi kemudiannya dibawa ke Ibu Pejabat Polis Daerah Kulai untuk tindakan selanjutnya.

“Turut dirampas sebuah kereta jenis Perodua Myvi berwarna putih untuk siasatan lanjut,” kata beliau dalam kenyataan malam ini.

Beliau berkata kes disiasat di bawah Seksyen 41(1) Akta Pengangkutan Jalan 1987, yang jika sabit kesalahan boleh dipenjara maksimum lima tahun dan denda tidak kurang RM5,000 dan tidak lebih RM15,000.

Semalam, polis mengesan video berdurasi 11 saat yang tular memaparkan sebuah kereta Perodua Myvi Putih dipandu melawan arus dengan memasang lampu kecemasan di lokasi berkenaan, menerusi laman Facebook kira-kira 9.55 pagi.–AlHijrah Online


CHINA SERU MASYARAKAT ANTARABANGSA BANTU TANGANI ISU PALESTIN

BEIJING: Wakil tetap China di Pertubuhan Bangsa-Bangsa Bersatu (PBB), Zhang Jun menyeru masyarakat antarabangsa untuk bertindak secara substantif untuk membantu menyelesaikan isu Palestin secepat mungkin.

Berucap pada mesyuarat terbuka Majlis Keselamatan PBB yang membincangkan mengenai isu Palestin pada Khamis, beliau berkata konflik Gaza yang meletus pada Ogos lalu telah mengakibatkan kematian dan kecederaan ratusan penduduk, serta kerosakan infrastruktur.

Justeru, Zhang berkata pelbagai pihak terlibat perlu menghentikan tindakan yang boleh menambah ketegangan dan sebaliknya mencari jalan bagi meredakan ketegangan.

Beliau mencadangkan Palestin dan Israel untuk berunding dan mencapai kesepakatan serta menghentikan mengambil tindakan secara sepihak.

Zhang berharap ‘penyelesaian dua negara’ dapat segera dimuktamadkan untuk memastikan rakyat Palestin dapat kembali semua hak mereka dan merealisasikan kewujudan Palestin dan Israel yang harmoni , demi keamanan di rantau Asia Barat. –AlHijrah Online